PM harap kibaran Jalur Gemilang lebih meriah tahun ini

IPOH, 16 Julai- Perdana Menteri, Datuk Seri Anwar Ibrahim berharap agar menzahirkan rasa cinta akan negara yang ditunjukkan melalui kibaran Jalur Gemilang, sama ada oleh individu atau organisasi akan lebih meriah tahun ini.Sebagai warganegara, Anwar berkata, rakyat seharusnya berasa bertuah menjadi sebahagian daripada rakyat Malaysia yang berdaulat dan merdeka. Nikmat kemerdekaan perlu disyukuri rakyat agar dapat hidup dengan selesa, harmoni dan makmur serta bertolak ansur dalam menjalin hubungan antara kaum.Tambah Anwar, perpaduan perlu dipupuk dan dipelihara agar kemerdekaan Malaysia terus dipertahankan kerana ia merupakan suatu nikmat yang amat berharga serta aset penting kepada negara. "Apabila kita mengibarkan Jalur Gemilang, secara tidak langsung dapat memupuk perpaduan dalam kalangan kita semua, tanpa mengira latar belakang, bak kata pepatah, 'bersatu kita teguh, bercerai kita roboh'. Kata-kata azimat tersebut sudah cukup menggambarkan betapa kita perlu bersatu hati. "Sejarah telah membuktikan betapa keagungan sesuatu empayar itu bukan hanya terletak kepada kepimpinan yang bijak bestari semata-mata, tetapi semangat jati diri danpermuafakatan rakyat."Tunjukkan kebanggaan kita kepada negara dengan mengibarkan lambang kebesaran negara ini (Jalur Gemilang)," katanya.Teks ucapan itu dibacakan oleh Timbalan Perdana Menteri, Datuk Seri Fadillah Yusof yang mewakili Perdana Menteri bagi merasmikan Majlis Pelancaran Bulan Kebangsaan dan Kibar Jalur Gemilang bagi tahun 2023 di sini.


PRU DUN ke-15: Lebih 9,600 pegawai, anggota tambahan dihantar ke enam negeri

(Ketua Polis Negara, Tan Sri Razarudin Husain/BERNAMA)

KOTA BHARU, 16 Julai- Lebih 9,600 pegawai dan anggota tambahan akan dihantar ke enam negeri yang terbabit dengan Pilihan Raya Dewan Undangan Negeri ke-15 (PRU DUN ke-15) bulan depan bagi memastikan kelicinan proses pengundian berlangsung.  Ketua Polis Negara, Tan Sri Razarudin Husain, berkata penghantaran kesemua anggota berkenaan diselaraskan Jabatan Keselamatan Dalam Negeri dan Ketenteraman Awam (KDNKA) berdasarkan permohonan yang dibuat oleh kontinjen polis negeri terlibat.

(Tan Sri Razarudin Husain dalam sidang media selepas mendengar Taklimat Pilihan Raya Negeri Kelantan di IPK Kelantan/BERNAMA)

"Di sini tidak sampai 2,000, di Selangor juga tidak sampai 2,000, di Terangganu ada 2,048 yang di minta, kemudian di Penang 663, jumlah semuanya 9602", katanya dalam sidang media selepas menghadiri Taklimat Pilihan Raya Negeri Kontinjen Kelantan, di Ibu Pejabat Polis Kontinjen Negeri, Kota Bharu. Turut hadir, Ketua Polis Kelantan Datuk Muhamad Zaki Harun.  Sementara itu, Tan Sri Razarudin berkata semua kes berhubung kesalahan pilihan raya mesti diselesaikan dalam tempoh tujuh hari.  "Jangan cuba-cuba buat pasal, pihak polis tahu kali ini kita akan tuduh di mahkamah secepat yang mungkin. Mengenai siasatan-siasatan polis ini, siasatan kesalahan pilihan raya ini mesti diselesaikan dalam masa tujuh hari dan dihantar kepada timbalan pendakwa raya (DPP) negeri masing-masing atau daerah", katanya. Mengulas lanjut, beliau berkata polis juga mewujudkan pasukan rondaan Op Cantas untuk melaksanakan rondaan sepanjang tempoh pilihan raya bagi memastikan kejadian yang tidak dingini berlaku.


KKD bincang dengan Perkeso caruman untuk wartawan sambilan

KAMPAR, 16 Julai - Kementerian Komunikasi dan Digital (KKD) akan mengadakan perbincangan bersama Pertubuhan Keselamatan Sosial (Perkeso) dan pihak terlibat berhubung caruman untuk wartawan khususnya wartawan sambilan.Menterinya, Fahmi Fadzil berkata beliau telah berbincang mengenai perkara itu bersama Ketua Setiausaha, Datuk Mohamad Fauzi Md Isa dan berharap ia dapat dilaksanakan segera.Beliau berkata, pihaknya juga perlu meneliti isu yang dihadapi oleh para wartawan sambilan yang tidak berkhidmat dengan organisasi atau syarikat media secara sepenuh masa.

Antara perkara yang akan diteliti, katanya, ialah apabila berlaku kemalangan dan pemberita terbabit tidak boleh bekerja namun proses rehabilitasi berkos tinggi serta tidak ditampung oleh Perkeso.

"Ada beberapa perkara kita hendak teliti dan tambah baik sebab bagi saya wartawan sambilan melengkapkan ekosistem bagi para pengamal media dan mereka banyak membantu, maka kita hendak teliti apa yang kita boleh lakukan," katanya kepada pemberita, di sini.

Terdahulu, Fahmi menziarahi wartawan bebas, Ng Kan Seng di kediamannya, di sini bagi menyampaikan bantuan dan memberi sokongan kepada Ng yang kini uzur.Fahmi yang menyampaikan sumbangan menerusi Tabung Kasih@HAWANA kepada Ng, 68, berkata wartawan bebas terbabit pernah berkhidmat di beberapa akhbar berbahasa Cina antaranya Nanyang Siang Pau, Kwong Wah Yit Poh dan Sin Chew Daily."Kita pun tahu peredaran zaman mungkin sedikit sukar untuk dia terus berkecimpung dalam bidang kewartawanan, bantuan yang kami sampaikan ini adalah berbentuk barang-barang dan juga wang tunai dan kita harap dapat mengurangkan sikit beban yang dipikul oleh encik Ng," katanya.Sumbangan turut disampaikan kepada wartawan sambilan, Razif Rosli yang menghidap penyakit buah pinggang.


3R, siasatan hampir selesai

(Tan Sri Razarudin Husain semasa menjawab pertanyaan pemberita selepas mendengar Taklimat Pilihan Raya Negeri Kelantan di IPK Kelantan/BERNAMA)

KOTA BHARU, 16 Julai- Siasatan polis terhadap tiga pemimpin parti berhubung kenyataan mereka yang didakwa menyentuh isu 3R (agama, kaum dan raja) sudah hampir selesai dan dijangka dihantar ke Pejabat Peguam Negara, minggu depan.  Ketiga-tiga individu terbabit adalah Menteri Besar Kedah, Datuk Seri Muhammad Sanusi Md Nor, Pengerusi DAP Lim Guan Eng dan Presiden PAS Tan Sri Abdul Hadi Awang.  Menurut Ketua Polis Negara Tan Sri Razarudin Husain, kesemua mereka yang terlibat juga telah selesai diambil keterangan. "Semua kenyataan telah pun lengkap di ambil 12 hari bulan malam, 3 hari bulan pagi dan 14 hari bulan pagi, kita akan serahkan kepada Peguam Negera secepat mungkin", katanya. Beliau bercakap pada sidang media selepas menghadiri Taklimat Pilihan Raya Negeri (PRN) Kontinjen Kelantan, di Ibu Pejabat Polis Kontinjen Negeri, Kota Bharu.  Hadir sama, Ketua Polis Kelantan Datuk Muhamad Zaki Harun.  Mengulas lanjut, Tan Sri Razarudin berkata siasatan berkaitan 3R berkenaan, dilakukan di bawah Kanun Keseksaan, Akta Hasutan, Akta Komunikasi dan Multimedia 1998.

(Ketua Polis Negara Tan Sri Razarudin Husain/BERNAMA)


Kadar harga siling baik pulih, bina rumah baharu dinaikkan - Akmal

KOTA BHARU, 16 Julai - Kadar harga siling bagi pelaksanaan Program Baik Pulih Rumah Di Bandar melalui Program Pembasmian Kemiskinan Bandar (PPKB) dinaikkan daripada RM15,000 kepada RM20,000 bermula tahun depan.Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir berkata kelulusan itu bertujuan meningkatkan kualiti hidup kumpulan sasar melalui penyediaan kediaman yang selesa dan selamat untuk diduduki.

"Bila kita tinjau rumah yang kita baik pulih, peruntukan sedia ada, kaedahnya sebuah rumah maksimum kita akan belanjakan sehingga RM15,000 tapi maklum balas kita terima ada juga kerosakan itu memerlukan belanja yang lebih besar," katanya.Bercakap kepada pemberita selepas merasmikan Program Bina Baharu Rumah di Bandar KPKT di Kampung Tanjung Baru, Akmal berkata turut akan dinaikkan ialah harga siling bagi Program Bina Baharu Rumah di Bandar kepada RM85,000 dengan keluasan 750 kaki persegi berbanding RM66,000 bagi keluasan 660 kaki persegi.


Usaha kurangkan kesesakan di Tambak Johor, Linkedua berjaya - Onn Hafiz

JOHOR BAHRU, 16 Julai - Usaha kerajaan Johor menyuraikan kesesakan trafik di Tambak Johor dan Linkedua di Iskandar Puteri sejak Januari lalu berjaya menjimatkan masa sekurang-kurangnya dua jam perjalanan dari Johor ke Singapura. Menteri Besar Johor, Datuk Onn Hafiz Ghazi berkata pencapaian itu hasil kerjasama semua pihak yang turut melancarkan operasi Kompleks Kastam, Imigresen dan Kuarantin (CIQ) di Bangunan Sultan Iskandar (BSI), di sini dan Kompleks Sultan Abu Bakar (KSAB) di Iskandar Puteri.Katanya, sebelum ini kesesakan yang berlaku menyebabkan perjalanan memasuki Johor melalui Tambak Johor dan Linkedua mengambil masa empat jam.

"Kalau kita hendak memacukan ekonomi negeri Johor, kita perlu memastikan bahawa hubungan atau kesinambungan di antara Johor dan Singapura ini berjalan dengan baik dan lancar."Selain kita lihat kebajikan orang Johor, rakyat Malaysia berulang alik setiap hari kita juga hendak menarik pelancong," katanya ketika berucap pada Majlis Penyerahan Kunci Rumah Mampu Milik Jenis C Tanjung Senibong di Pangsapuri Tanjung Senibong, di sini.Tambah Onn Hafiz, perkembangan positif itu turut membantu dalam memacu ekonomi dan meningkatkan keyakinan pelabur serta pelancong.Katanya, sektor hartanah juga mendapat impak positif dan dijangka berkembang dalam masa satu atau dua tahun ini sekali gus membantu kerajaan negeri mengatasi isu lambakan hartanah tidak terjual.


Keharmonian negara harus dipelihara tidak kira wilayah, kaum

(Datuk Seri Fadillah Yusof bersama Fahmi Fadzil dan Datuk Seri Saarani Mohamad menyempurnakan gimik Pelancaran Bulan Kebangsaan 2023 di Ipoh/BERNAMA)

IPOH, 16 Julai- Keharmonian negara harus sentiasa dipelihara tidak kira antara wilayah mahupun kaum. Menurut Perdana Menteri Datuk Seri Anwar Ibrahim ia perlu terus utuh terutamanya dalam usaha kita merungkai isu-isu pokok yang merundung negara.Beliau berkata permasalahan rakyat yang saban hari terpaksa bergelut dengan peningkatan kos sara hidup kini sedang ditekuni secara menyeluruh.

(Datuk Seri Fadillah Yusof menurunkan tandatangan pada lukisan mural Malaysia Madani di Ipoh/BERNAMA)

"Bak peribahasa Melayu, bagai jawi makan, dimamah dahulu baru ditelan, di mana segala inisiatif yang dilakukan oleh kerajaan hari ini telah dirancang dengan teliti untuk memastikan tiada rakyat yang ketinggalan dalam mengecapi kesejahteraan dan terus terpelihara kebajikannya", katanya dalam ucapan perasmian pelancaran Bulan Kebangsaan dan Kibar Jalur Gemilang 2023 di Bulatan Sultan Azlan Shah, Meru Raya di sini hari ini.Teks ucapan tersebut dibaca oleh Timbalan Perdana Menteri Datuk Seri Fadillah Yusof yang mewakili Perdana Menteri bagi merasmikan Majlis Pelancaran Bulan Kebangsaan dan Kibar Jalur Gemilang bagi tahun 2023 di Ipoh, Perak.Jelasnya lagi dalam membantu rakyat mendepani situasi ini kerajaan telah mengambil langkah proaktif bagi memastikan kehidupan rakyat berada di tahap yang selesa. Pelbagai inisiatif melalui kerjasama strategik antaranya inisiatif kos sara hidup dan bantuan Sumbangan Tunai Ramah bagi memastikan bebanan rakyat dapat dibantu.Kerajaan juga mengambil langkah serampang dua mata untuk menambah pendapatan keluarga miskin tegar dan B40, pada masa yang sama berusaha untuk menyelesaikan masalah ekonomi harian melalui Inisiatif Pendapatan Rakyat (IPR). Sekurang-kurangnya 100,000 peserta daripada isi rumah miskin tegar, miskin dan B40 akan dibantu menerusi inisiatif tersebut.


Johor sasar 30,000 unit rumah mampu milik dalam lima tahun

JOHOR BAHRU, 16 Julai - Kerajaan Johor menyasarkan 30,000 unit rumah mampu milik dibina di negeri ini dalam tempoh lima tahun akan datang. Menteri Besar Johor, Datuk Onn Hafiz Ghazi berkata sasaran tersebut mampu dicapai hasil kerjasama erat di antara kerajaan negeri dan pihak pemaju sekali gus memenuhi permintaan rakyat Johor untuk memiliki kediaman sendiri."Pada asalnya sasaran kita ialah 12,000, namun melihat kepada permintaan kita perlu tambah rumah-rumah mampu milik di setiap daerah."Secara keseluruhannya, kita menyasarkan 30,000 unit", katanya selepas Majlis Penyerahan Kunci Rumah Mampu Milik Johor (RMMJ) di Taman Senibong di sini.Seramai 195 penerima menerima kunci kediaman RMMJ Jenis C dengan harga RM150,000  Sehingga Mei lalu, sebanyak 879 unit kediaman telah ditawarkan kepada rakyat Johor sementara 2,574 unit lagi bakal siap tahun ini.

(Menteri Besar Johor, Datuk Onn Hafiz Ghazi)


KKM tunggu laporan kes kematian kanak-kanak perempuan 10 tahun

SUNGAI PETANI, 16 Julai - Kementerian Kesihatan Malaysia (KKM) masih menunggu laporan polis berhubung kematian seorang kanak-kanak perempuan berusia 10 tahun yang didakwa akibat kecuaian pihak hospital di Selangor, Ahad lalu. Menteri Kesihatan, Dr Zaliha Mustafa berkata, pihaknya telah menyerahkan kes itu kepada pihak polis untuk menjalankan siasatan rapi dan beliau berharap dapat mengetahui hasil siasatan berkenaan. Beliau juga meminta supaya semua pihak bertenang dan berharap kejadian itu tidak disensasikan.  Kematian, Dea Maisarah Bada, 10 tahun dilaporkan ketika mendapatkan rawatan di Hospital Tengku Ampuan Rahimah HTAR, Klang, Selangor, baru-baru ini. "Yang itu saya tak nak cerita lebih panjang lah kes itu sudah menjadi kes siasatan polis, kita biarkan polis buat siasatan, kita lihatklah nanti apa hasil siasatan kes tersebut, apapun kita bersimpati dengan apa yang berlaku terharap arwah dan keluarga dan kita mohon agar keluarga bersabar dalam perkara ini dan kita juga minta orang ramai tidak mensensikan perkara ini," kata kepada pemberita selepas mengadakan Program Madani Afiat dengan menziarah pesakit terlantar Taman Ria Jaya, di sini.

Pihak hospital juga didakwa membuat laporan palsu berhubung kematian kanak-kanak itu dengan mengatakan mangsa sudah meninggal dunia ketika dihantar untuk mendapatkan rawatan.Semalam, media melaporkan Ketua Polis Selangor Datuk Hussein Omar Khan mengesahkan menerima dua laporan polis berhubung kejadian tersebut dan sudah memulakan siasatan mengikut Seksyen 31(1)(a) Akta Kanak-kanak 2001.Sementara itu, Dr Zaliha dalam ucapan perasmiannya memaklumkan kes jangkitan malaria di negara ini terkawal."KKM telah berjaya mencapai sasaran Pelan Strategik Eliminasi Malaria Kebangsaan (PSEMK) 2011 hingga 2021, iaitu sifar kes malaria manusia jangkitan tempatan (indigenous) bermula 2018 dan berjaya mengekalkan pencapaian tersebut untuk lima tahun berturut-turut," katanya.Pada majlis sama, Zaliha turut menyampaikan Anugerah Tokoh Malaria 2023 kepada Pengasas Program Segitiga Malaria di Semenanjung Malaysia yang juga bekas Pengarah Kesihatan Kelantan Datuk Dr Pius Premaraj.


Prosedur pemeriksaan bagi mangsa rogol perlu ditambah baik

KUCHING, 16 Julai - Prosedur berkaitan pemeriksaan di hospital bagi individu yang mengaku dirogol perlu ditambah baik, kata Menteri Pembangunan Wanita, Keluarga dan Masyarakat Datuk Seri Nancy Shukri. Beliau berkata mengambil kira situasi trauma yang dihadapi mangsa rogol, Kementerian Kesihatan (MOH) disaran meneliti kebenaran agar mangsa menjalani pemeriksaan di hospital tanpa membuat laporan polis. "Cadangan kami adalah, memandangkan laporan dan kit rogol mesti dibuat dalam tempoh 72 jam, bolehkah dia (mangsa) buat pemeriksaan perubatan terlebih dahulu dan sama ada mangsa nak lapor kepada polis, itu terpulang kepada mangsa. Kita serahkan kepada Kementerian Kesihatan (KKM) untuk putuskan (cadangan itu)," katanya dalam sidang media sempena program Sepeda Amal Borneo 2023 di sini.Menurutnya prosedur bagi pengendalian kes disyaki menjadi mangsa rogol buat masa ini menyatakan laporan polis perlu dibuat terlebih dahulu sebelum mangsa dibenarkan menjalani pemeriksaan selanjutnya. "Kalau mangsa ke kaunter (hospital) mereka akan dirujuk kepada polis terlebih dahulu, kemudian polis akan memberi kebenaran untuk menjalankan pemeriksaan perubatan kerana mereka (polis) memerlukan bukti kes," katanya. Beliau berkata demikian bagi mengulas laporan media pada 8 Julai mengenai individu yang didakwa tidak berpuas hati dengan perkhidmatan Pusat Khidmat Krisis Sehenti (OSCC) di Sarawak dalam mengendali kes seorang wanita yang disyaki dirogol baru-baru ini. Susulan itu, Pengarah Kesihatan Sarawak Dr Ooi Choo Huck dalam kenyataannya memberitahu wanita berkenaan enggan membuat laporan polis dan tidak memberi kebenaran untuk penilaian selanjutnya dijalankan walaupun telah dinasihatkan oleh pegawai perubatan bertugas. Dr Ooi berkata bagaimanapun, selepas berbincang dengan pakar perubatan kecemasan bertugas, wanita tersebut dihantar ke OSCC dan pemeriksaan meliputi pengambilan sejarah kejadian serta pemeriksaan tanda vital telah dijalankan. Nancy berkata perkara itu merupakan salah faham antara mangsa dengan pihak hospital dan perkara itu telah diselesaikan, selain berharap kejadian sedemikian tidak berulang.

Mengenai program Sepeda Amal Borneo 2023, menteri itu berkata 20 peserta mengambil bahagian dalam acara kayuhan sejauh kira-kira 700 kilometer merentasi Sarawak selama enam hari.Program itu diadakan untuk mengumpul dana bagi Yayasan ROSE dalam membantu menghapuskan kanser serviks yang merupakan kanser ketiga tertinggi dalam kalangan wanita di Malaysia dan pertama di Sarawak.Sempena acara itu, Yayasan ROSE turut menawarkan pemeriksaan serviks percuma melalui Program Revolusioner ROSE kepada semua wanita di lebih 10 lokasi di seluruh Sarawak bermula semalam hingga 23 Julai. - BERNAMA


Kerajaan susun langkah proaktif, pastikan rakyat tidak terbeban

IPOH, 16 Julai -Permasalahan rakyat yang saban hari terpaksa bergelut dengan peningkatan kos sara hidup kini sedang ditekuni secara menyeluruh oleh kerajaan. Perdana Menteri Datuk Seri Anwar Ibrahim berkata Inisiatif-inisiatif yang dirancang kerajaan telah dirancang dengan teliti agar tiada rakyat yang ketinggalan."Dalam membantu rakyat mendepani situasi ini, kerajaan telah mengambil langkah proaktif bagi memastikan kehidupan rakyat berada di tahap selesa."Kerajaan melancarkan pelbagai inisiatif melalui kerjasama strategik. Antaranya inisiatif kos sara hidup dan bantuan sumbangan tunai Rahmah bagi memastikan bebanan rakyat dapat dibantu", katanya menerusi teks ucapannya yang disampaikan Timbalan Perdana Menteri, Datuk Seri Fadillah Yusof ketika merasmikan Majlis Pelancaran Bulan Kebangsaan dan Kibar Jalur Gemilang 2023 di sini.

(Timbalan Perdana Menteri, Datuk Seri Fadillah Yusof)


'Car Safety Reminder' tingkat ciri keselamatan kenderaan

ALOR SETAR, 16 Julai - Dua pelajar Teknologi Automotif, Kolej Vokasional Alor Setar (KVAS) berjaya menghasilkan teknologi inovasi terbaru yang dinamakan ‘Car Safety Reminder'.Ciptaan itu terbit setelah melihat kes-kes kemalangan dan kematian dalam kenderaan yang berpunca daripada kecuaian pemandu. Teknologi inovasi tersebut diiktiraf dan diakui keberkesanannya apabila berjaya memenangi emas dalam Pertandingan Inovasi dan Robotik peringkat Kebangsaan (INORO TVET ’23) di Kulim, Kedah baru-baru ini. 'Car Safety Reminder' dihasilkan oleh dua pelajar KVAS iaitu Aidil Farhan Abdul Razak dan Ahmad Haiqal Rosdi yang mendapat bimbingan guru KVAS sendiri. Teknologi ini dicipta rentetan daripada beberapa kejadian apabila terdapat sebilangan pemandu yang tidak mematikan enjin kenderaan semasa mengisi minyak, menggunakan telefon bimbit semasa mengisi minyak dan tidak memberi perhatian semasa mengisi minyak. Bagi mengatasi masalah tersebut, teknologi baharu dibangunkan bagi meningkatkan ciri-ciri keselamatan kenderaan serta mengurangkan risiko kemalangan. Produk itu menggunakan penderia gas petrol dan kualiti udara sebagai pengesan utama, mudah untuk dipasang dengan saiz yang kompak, mempunyai paparan digital untuk menunjukkan kualiti udara dan tahap gas petrol, serta meningkatkan tahap keselamatan semasa prosedur mengisi minyak dilakukan.  "Kami mendapat idea ini daripada isu-isu semasa yang berlaku sekarang contohnya berlakunya kebakaran di stesen minyak dan terdapat kematian yang berlaku akibat tertidur di dalam kereta dari situ kami dapat idea buat projek inovasi ini", kata pelajar KVAS, Ahmad Haiqal Rosdi. "Sistem ini berfungsi untuk memberi peringatan kepada pemandu supaya tidak menggunakan telefon bimbit, yang kedua cermin tingkap akan ditutup secara automatik bagi pemandu yang tidak menutup tingkap semasa mengisi minyak. Yang ketiga, enjin akan dimatikan secara automatik apabila pemandu tersebut lupa untuk mematikan enjin kenderaan semasa mengisi minyak," kata pelajar KVAS, Aidil Farhan Abdul Razak.

(Pelajar KVAS menunjukkan ciptaan teknologi inovasi terbaru mereka ‘Car Safety Reminder')

Sementara itu, Yang Dipertua, Persatuan Ibu Bapa dan Guru (PIBG) KVAS, Datuk Badrol Hisham Hashim berharap produk tersebut dapat dikomersialkan kerana mempunyai ciri-ciri tambahan keselamatan kenderaan untuk masa hadapan. "Ini satu teknologi yang bertaraf dunia bagi saya, dan bagi syarikat-syarikat automotif yang berminat saya rasa boleh berbincang dengan pihak KVAS untuk kita berkolaborasi antara teknologi ini dengan syarikat-syarikat supaya kita dapat mempamerkan tentang teknologi yang canggih ini di pasaran dunia dan pasaran Malaysia Insya-Allah di masa depan," Beliau bercakap kepada RTM selepas menyampaikan sijil penghargaan kepada pelajar KVAS yang mendapat pingat emas dan Perak* *pada Pertandingan Inovasi dan Robotik peringkat Kebangsaan (INORO TVET ’23) di KVAS , di sini.


Kolaborasi pelbagai agensi semarakkan Sambutan Bulan Kebangsaan

IPOH, 16 Julai -Sambutan Bulan Kebangsaan tahun ini menyaksikan penglibatan lebih banyak pihak yang menggembleng tenaga untuk menjayakan pelbagai program menarik.  Menurut Menteri Komunikasi dan Digital, Fahmi Fadzil, usaha berkenaan dilakukan bagi 'menggelorakan' rasa cinta seluruh rakyat kepada negara.Semangat sambutan Bulan Kebangsaan akan terus dirancakkan ke seluruh pelusuk negeri dan daerah yang diterajui kementerian serta Jabatan Penerangan dengan kerjasama strategik pelbagai agensi kerajaan, syarikat swasta, GLC dan NGO."Harapan saya semangat patriotisme ini bukan hanya semasa mereka hadir tetap boleh saja dibawa ke mana sahaja sempena bulan kemerdekaan yang akan kita sambut mulai esok sehingga 31 Ogos dan 16 September nanti", katanya demikian pada Majlis Pelancaran Bulan Kebangsaan Dan Kibar Jalur Gemilang 2023 di Bulatan Sultan Azlan Shah di sini Salah satu program utama ialah konvoi Kembara Merdeka Jalur Gemilang yang akan menyelusuri seluruh negara dengan konsep “Penyerahan Jalur Gemilang” antara satu negeri dengan negeri lain.

( Menteri Komunikasi Dan Digital, Fahmi Fadzil)


PM terima kunjungan hormat Menteri Luar Turkiye

(Datuk Seri Anwar Ibrahim hari ini menerima kunjungan hormat daripada Menteri Luar Turkiye, Hakan Fidan/ FB Anwar Ibrahim)

KUALA LUMPUR, 16 Julai - Perdana Menteri Datuk Seri Anwar Ibrahim hari ini menerima kunjungan hormat daripada Menteri Luar Turkiye Hakan Fidan, yang mengadakan lawatan rasmi dua hari ke Malaysia bermula semalam.Dalam pertemuan yang diadakan di Pulau Pinang itu, Anwar dan Fidan membincangkan soal kerjasama dua hala yang telah lama terjalin antara kedua-dua negara.Mereka juga bertukar pandangan berkaitan pelbagai isu serantau dan antarabangsa yang menjadi kepentingan bersama termasuk melibatkan umat Islam.“Semoga hubungan Malaysia dan Turkiye akan terus berkembang sekali gus dapat memberi manfaat kepada rakyat,” kata Anwar menerusi hantaran di Facebook.Hadir sama pada pertemuan itu Menteri Luar ,Datuk Seri Dr Zambry Abd Kadir.

Ini merupakan lawatan pertama beliau ke Malaysia, sejak dilantik sebagai Menteri Luar negara itu pada 3 Jun lepas.Turkiye merupakan rakan dagangan ketiga terbesar Malaysia, destinasi eksport terbesar dan destinasi import keenam terbesar dari rantau Asia Barat.Pada 2022, jumlah dagangan Malaysia dengan Turkiye meningkat 12.6 peratus kepada RM20.25 bilion (US$4.62 bilion) daripada RM17 bilion (US$4.10 bilion) pada 2021.


Kibar Jalur Gemilang sebagai semangat cintakan negara

IPOH, 16 Julai - Menteri Komunikasi dan Digital Fahmi Fadzil menyeru kepada semua pihak supaya mengibarkan Jalur Gemilang bagi menunjukkan semangat cintakan negara, seterusnya memeriahkan Bulan Kebangsaan dan sambutan Hari Kebangsaan serta Hari Malaysia. Fahmi yang juga Pengerusi Jawatankuasa Induk Sambutan Hari Kebangsaan dan Hari Malaysia 2023 berkata rakyat di negara ini perlu mengibarkan Jalur Gemilang dengan penuh megah di mana-mana sahaja terutamanya di kediaman, premis perniagaan, bangunan kerajaan dan swasta serta kenderaan masing-masing. "Pelbagai program dan aktiviti telah dirangka bagi mengisi takwim sepanjang Bulan Kebangsaan ini. Antaranya ialah program jualan harga patut, street soccer, pemeriksaan kesihatan percuma, pertandingan kenegaraan, pameran dan persembahan seni grafiti."Segala maklumat untuk menyertai program-program ini boleh didapati melalui media sosial Merdeka 360 dan platform-platform hebahan yang lain. Ayuh rakyat Malaysia, tunjukkan sokongan anda dengan menyertai program-program kenegaraan yang dianjurkan di seluruh negara," katanya.Beliau berkata demikian dalam ucapan pada Majlis Pelancaran Bulan Kebangsaan dan Kibar Jalur Gemilang 2023 yang berlangsung di Bulatan Sultan Azlan Shah, Meru Raya di sini hari ini.Majlis pelancaran yang dijangka menggamit kira-kira 10,000 pengunjung itu dirasmikan Timbalan Perdana Menteri Datuk Seri Fadillah Yusof yang mewakili Perdana Menteri Datuk Seri Anwar Ibrahim.Turut hadir, Menteri Dalam Negeri Datuk Seri Saifuddin Nasution Ismail, Menteri Pembangunan Kerajaan Tempatan Nga Kor Ming dan Menteri Besar Perak Datuk Seri Saarani Mohamad.Hadir sama Ketua Pegawai Eksekutif Bernama (CEO) Roslan Ariffin dan Ketua Pengarang Bernama Jamaluddin Muhammad.Dalam pada itu, Fahmi berkata sambutan Bulan Kebangsaan tahun ini dengan mengetengahkan konsep Karnival Kita MADANI berorientasikan “kepelbagaian dalam perpaduan” bersandarkan aspirasi Malaysia MADANI.

Katanya, sambutan kali ini juga menyaksikan penglibatan lebih banyak pihak yang menggembleng tenaga untuk menjayakan pelbagai program menarik sepanjang Bulan Kebangsaan dengan tema sambutan “Tekad Perpaduan Penuhi Harapan” dalam usaha menggelorakan rasa cinta seluruh rakyat kepada negara."Seawal pagi ini, seramai 10,000 peserta menyahut cabaran untuk berjalan '6,600 Langkah Perpaduan' sebagai simbolik 66 tahun negara kita bebas ditadbir mengikut acuan sendiri. Sinergi antara pemimpin dengan rakyat ini yang telah membentuk kesepakatan dalam merencana masa hadapan negara," katanya.Beliau berkata semangat sambutan Bulan Kebangsaan akan terus dirancakkan ke seluruh pelosok negeri dan daerah yang diterajui oleh Kementerian Komunikasi dan Digital (KKD) melalui Jabatan Penerangan Malaysia (JaPen) dengan kerjasama strategik daripada pelbagai agensi kerajaan, syarikat swasta, syarikat berkaitan kerajaan (GLC) dan pertubuhan bukan kerajaan (NGO).Sehubungan itu, katanya satu daripada program utama iaitu pelepasan konvoi Kembara Merdeka Jalur Gemilang berkonsepkan konvoi berkenderaan yang akan membawa Jalur Gemilang menyelusuri seluruh negara menerusi “Penyerahan Jalur Gemilang” antara satu negeri dengan negeri yang lain, turut disaksikan pada majlis pelancaran hari ini. "Sebanyak 132 'check points' iaitu 66 'check points' di Semenanjung Malaysia dan 66 lagi di Sabah, Sarawak serta Labuan," katanya. - BERNAMA


Amalkan konsep Tabayyun, semak sebelum sebar maklumat

IPOH, 16 Julai - Amalan konsep Tabayyun penting untuk menyemak atau memeriksa sesuatu perkara sebelum disebarkan kepada individu lain.Perdana Menteri Datuk Seri Anwar Ibrahim berkata, konsep berkenaan secara tidak langsung dapat melatih seseorang individu itu supaya lebih berhati-hati dalam membuat sesuatu kesimpulan. "Amalan ini relevan untuk memastikan penyebaran maklumat khususnya di media sosial dilakukan dengan penuh berhemah dan berintegriti. Sama-samalah kita mengamalkan konsep Tabayyun sekali gus dapat membantu mengekalkan kestabilan negara dan keharmonian dalam kalangan rakyat selain mengelak gejala fitnah," kata Anwar di sini. Tambah beliau, dunia tanpa sempadan menjadikan perkongsian dan penyebaran maklumat dapat dilakukan dalam kiraan detik sahaja.  Ini sekali gus menjadikan yang benar dan salah bercampur-baur dalam dunia maya sehingga menimbulkan bibit-bibit persengketaan yang mampu menggugat ketenteraman dan keharmonian hidup rakyat berbilang kaum.

(Teks ucapan Perdana Menteri  Datuk Seri Anwar Ibrahim disampaikanTimbalannya, Datuk Seri Fadillah Yusof)

Turut hadir Menteri Komunikasi Dan Digital, Fahmi Fadzil, Menteri Besar Perak, Datuk Seri Saarani Mohamad dan Ketua Setiausaha Negara, Tan Sri Mohd Zuki Ali.  Majlis pelancaran yang bertemakan 'Malaysia MADANI: Tekad Perpaduan Penuhi Harapan' berjaya menarik kehadiran hampir 10,000 pengunjung.  Sempena pelancaran juga, turut diadakan Karnival Kita Madani dengan pelbagai aktiviti menarik iaitu Jualan Rahmah, pertandingan bintang patriotik, kuiz kenegaraan, persembahan artis dan pelbagai lagi. Polis Diraja Malaysia (PDRM) pula akan membuka kaunter bayaran saman yang menawarkan pengurangan saman terpilih sebanyak 50 peratus.  Sambutan Hari Kebangsaan pada 31 Ogos akan diadakan di Dataran Putrajaya, manakala Sambutan Hari Malaysia pada 16 September berlangsung di Kuching, Sarawak.


MPK berjaya kumpul 34.4 tan e-sisa

KEMAMAN, 16 Julai - Kira-kira 34.4 tan bahan sisa buangan elektrik dan elektronik (e-waste) berjaya dikutip oleh Majlis Perbandaran Kemaman melalui 15 program pengumpulan yang diadakan di daerah berkenaan sejak awal tahun 2023.Yang Dipertua Majlis Perbandaran Kemaman (MPK), Nazwawi Harun berkata, program kitar semula dengan kerjasama komuniti Program Pandu Lalu Penjualan E-Sisa dan Bahagian Kitar Semula itu merupakan satu program di bawah Kementerian Pembangunan dan Kerajaan Tempatan (KPKT) iaitu Program Kemampanan Komuniti Bandar (PKKB).Menurut Nazwawi, Majlis Perbandaran Kemaman berjaya mengumpul e-waste sebanyak 10 tan dan minyak masak terpakai kira-kira hampir 1,800 kilogram.Selain itu, Majlis Perbandaran Kemaman juga menyediakan pusat pengumpulan di pusat e-waste Kemaman yang terletak di Lot Perniagaan Binjai Souq, sejak Ogos 2020. Pusat berkenaan beroperasi pada pukul 9.00 pagi sehingga 11.00 pagi pada setiap Sabtu minggu kedua dan keempat setiap bulan.Nazwawi berkata, sejak pembukaan pusat pengumpulan e-waste dengan kerjasama Syarikat Awie Metal Sdn Bhd sebagai pemungut e-waste, MPK berjaya mengumpul sebanyak 113 tan e-waste dan barang kitar semula.Beliau berkata demikian ketika berucap sempena Majlis Perasmian Penutup Program Kempen Kitar Semula Bersama Komuniti Taman Bandar Baru di sini.


Bulan Kebangsaan dan Kibar Jalur Gemilang 2023 dilancar hari ini

IPOH, 16 Julai - Jalur Gemilang akan berkibar megah di Bulatan Sultan Azlan Shah, Meru Raya, di sini hari ini tanda bermulanya sambutan Bulan Kebangsaan dan Kibar Jalur Gemilang 2023.Majlis pelancaran yang dijangka menggamit kira-kira 10,000 pengunjung itu akan dirasmikan Timbalan Perdana Menteri Datuk Seri Fadillah Yusof yang mewakili Perdana Menteri Datuk Seri Anwar Ibrahim dijadualkan berlangsung pada 10.00 pagi ini. Turut hadir Menteri Komunikasi dan Digital Fahmi Fadzil yang juga Pengerusi Jawatankuasa Induk Sambutan Hari Kebangsaan dan Hari Malaysia 2023.Terdahulu seawal pukul 6.00 pagi tadi, ribuan peserta 6,600 Langkah Perpaduan mula memenuhi venue itu bagi menyertai program yang dirasmikan pelepasannya oleh Fahmi pada pukul 7.30 pagi ini.Tumpuan kemudian akan terarah di pentas utama di mana acara simbolik pelancaran penuh semangat patriotisme akan berlangsung.Ia termasuk upacara menaikkan Jalur Gemilang dan nyanyian Lagu Negaraku diikuti bacaan Ikrar Rukun Negara.Selepas itu Timbalan Perdana Menteri akan melepaskan konvoi Kembara Merdeka dan Jalur Gemilang 2023 yang akan menjelajah seluruh pelosok negara sempena menyambut bulan kemerdekaan.

Sempena pelancaran juga, turut diadakan Karnival Kita MADANI dengan pelbagai aktiviti menarik iaitu Jualan Rahmah, pertandingan bintang patriotik, kuiz kenegaraan, persembahan artis dan pelbagai lagi.Polis Diraja Malaysia pula akan membuka kaunter bayaran saman yang menawarkan pengurangan saman terpilih sebanyak 50 peratus bermula dari 8.30 pagi hingga 3.00 petang ini.Sambutan Hari Kebangsaan pada 31 Ogos akan diadakan di Dataran Putrajaya manakala Sambutan Hari Malaysia pada 16 September berlangsung di Kuching, Sarawak. - BERNAMA


Surat kompaun RM500,000: Sanusi diminta beri penjelasan

GUAR CHEMPEDAK, 16 Julai - Menteri Dalam Negeri Datuk Seri Saifuddin Nasution Ismail mahukan penjelasan Datuk Seri Muhammad Sanusi Md Nor sama ada Menteri Besar Kedah itu telah menerima surat kompaun berjumlah RM500,000 berhubung dakwaan berlaku kecurian nadir bumi di Kampung Chong, Sik.Menurutnya, kompaun tersebut dikeluarkan pada 4 Oktober tahun lalu oleh Pengarah Tanah dan Galian negeri, Datuk Mohd Fauzi Mustaffa yang dialamatkan kepada Pengerusi MBI (Perbadanan Menteri Besar Kedah), iaitu Sanusi.  Saifuddin turut mendedahkan, kejadian itu berlaku pada 24 September 2022, pukul 2.30 petang di Kampung Chong.  “Kamu Menteri Besar, kamu Pengerusi MBI, kamu dapat kompaun, surat itu bertarikh 4 Oktober 2022 bersamaan 8 Rabiulawal dialamatkan kepada Pengerusi MBI, kompaun di bawah Seksyen 246 Kanun Tanah Negara 1965, kejadian 2.30 petang pada 24 September, kejadian curi nadir bumi di Kampung Chong, Mukim Sik, Kedah,” katanya.

(Saifuddin ketika berucap pada Jelajah Perpaduan MADANI Peringkat Negeri Kedahdan Pelancaran Jentera Perpaduan Kedah di Guar Chempedak, malam tadi)

Jelas Saifuddin, pendedahan itu hanya permulaan kerana akan ada lagi siri pendedahan dengan dokumen lengkap berhubung perkara itu.“Kita percaya rakyat Kedah cerdik, jangan pernah pandang rendah kebjiaksanaan rakyat Kedah, yang ini yakinlah kita akan turun dan terangkan dengan elok dalam siri penerangan kita, mudah-mudahan paling kurang 19 kerusi Dewan Undangan Negeri (pada pilihan raya negeri) akan jadi kenyataan,” katanya.


Johor perkasa program silang budaya, demi perpaduan kaum

JOHOR BAHRU, 16 Julai- Kerajaan Johor akan memperhebat program silang budaya bagi memperkasa perpaduan kaum di negeri itu.  Exco Kesihatan dan Perpaduan, Ling Tian Soon berkata banyak program akan dirangka bermula peringkat sekolah sebagai batu loncatan memupuk semangat perpaduan dari usia kecil.  Katanya, program perpaduan bukan sahaja pada sambutan hari kebangsaan sebaliknya bermula dari awal persekolahan supaya dapat memartabatkan semangat nasionalisme.  "Mungkin tahun hadapan kita akan memperhebatkan lagi atau kita letak ia sebagai satu program tahunan bagi kerajaan Johor.Bukan sahaja silang budaya tetapi semangat bangsa Johor dapat kita utamakan," kata Ling Tian Soon ketika ditemui pemberita selepas selesai Pertandingan Tarian Silang Budaya Peringkat Negeri Johor 2023 yang dilangsungkan di Auditorium Permata Sari, Jabatan Penyiaran Negeri Johor, di sini.

(Exco Kesihatan dan Perpaduan Johor, Ling Tian Soon menyampaikan trofi kepada kumpulan Sanggar Budaya selaku juara)

Pertandingan itu menyaksikan, kumpulan Sanggar Budaya dari Kulai muncul juara, menewaskan sembilan lagi kumpulan lain.  "Konsep tarian tadi ialah keraian. Keraian itu ialah satu persembahan yang kita gabungkan semua elemen bangsa. Alhamdulillah, kami berjaya memenangi tarian silang budaya pelbagai kaum," kata Latipah Abu, Ketua Sanggar Budaya. Sanggar Budaya membawa pulang RM20,000, trofi dan sijil penyertaan.


PM lancar jentera perpaduan negeri Kedah

GURUN, 16 Julai- Perdana Menteri, Datuk Seri Anwar Ibrahim malam tadi melancarkan jentera perpaduan negeri Kedah di Padang Awam Guar Chempedak.  Himpunan jentera parti dan penyokong Barisan Nasional dan Pakatan Harapan (BN-PH) itu merupakan sebahagian program sempena lawatan rasmi sehari Perdana Menteri ke Kedah.  Perdana Menteri menyerahkan jaket dan bendera kepada jentera pilihan raya sebagai simbolik pelancaran.

(Perdana Menteri, Datuk Seri Anwar Ibrahim di Kedah bagi pelancaran jentera perpaduansempena PRU DUN ke-15)

Turut hadir mengiringi beliau Pengerusi Barisan Nasional, Datuk Seri Ahmad Zahid Hamidi dan Presiden Parti Amanah Negara, Datuk Seri Mohamad Sabu, Pengerusi Pakatan Harapan (PH) Kedah, Datuk Mahfuz Omar dan Pengerusi BN Kedah, Datuk Seri Mahdzir Khalid.  Susulan pelancaran itu, siri kempen jelajah akan diteruskan di semua 36 Dewan Undangan Negeri (DUN) Kedah.  Kedah merupakan negeri kedua bagi pelancaran Jentera Perpaduan Negeri selepas Selangor.  Kedah mempunyai 36 kerusi dengan kedudukan terkini menyaksikan Perikatan Nasional (PN) memiliki 20 kerusi, PH 10 kerusi, UMNO dua kerusi dan Parti Pejuang juga dua kerusi.


Malaysia gesa negara kuasa besar pastikan keamanan serantau - Wisma Putra

KUALA LUMPUR, 16 Julai- ASEAN harus mengambil pendirian mengutuk sekerasnya serangan udara dan pembunuhan dilaporkan di Myanmar yang dilihat semakin membimbangkan. Menteri Luar Negeri, Datuk Seri Dr. Zambry Abdul Kadir telah mengusulkan supaya kenyataan yang lebih keras mengenai isu berkenaan dimasukkan dalam Kenyataan Bersama Mesyuarat Menteri-Menteri Luar Negeri ASEAN Ke-56.Usaha menangani situasi di Myanmar tidak seharusnya dilaksanakan secara sepihak (unilateral), sebaliknya perlu berlandaskan Five-Point Consensus (5PC), menerusi penyelarasan dengan Pengerusi ASEAN dan dipersetujui ASEAN.Beliau menekankan, sebarang libat urus yang diadakan dengan pihak Myanmar tidak harus membawa maksud bahawa ASEAN mengiktiraf keabsahan pihak berkuasa Myanmar.

(Menteri Luar, Datuk Seri Dr. Zambry Abdul Kadir/Foto FB Menteri)

Sementara itu, mesyuarat tersebut turut memberi perhatian berhubung situasi di Palestin.Dr. Zambry telah menyeru kepada rakan luar ASEAN terutama kuasa besar, supaya konflik di Palestin diberikan perhatian yang sama seperti konflik lain yang sedang berlaku di dunia.Tambahnya, negara mahu Majlis Keselamatan Pertubuhan Bangsa Bersatu (PBB) dan masyarakat antarabangsa menuntut rejim Israel untuk menghentikan kekejaman terhadap penduduk Palestin.Dalam isu Islamofobia, beliau menyampaikan kebimbangan Malaysia terhadap ketidakpekaan dan cubaan menghasut kebencian seperti tindakan membakar naskhah Al-Quran di beberapa negara.Beliau turut menggesa negara-negara bersenjata nuklear segera menandatangani dan meratifikasi Protokol kepada Triti Zon Bebas Senjata Nuklear Asia Tenggara (SEANWFZ).Menurutnya, China telah menyatakan kesediaan untuk menandatangani dan meratifikasi protokol SEANWFZ tanpa pengecualian.Negara-negara bersenjata nuklear seperti United Kingdom, Rusia dan Amerika Syarikat telah menyatakan kesediaan mereka untuk berbincang dengan ASEAN berhubung perkara itu.Beliau turut mengutuk sekeras-kerasnya pelancaran peluru berpandu oleh Korea Utara yang berulang kali termasuk pada Rabu hingga mengancam keamanan antarabangsa serta menggesa program nuklear dan peluru berpandunya dihentikan serta-merta.

Mengenai isu Laut China Selatan, Zambry menyatakan isu-isu berkenaan perlu ditangani secara damai dan rasional menerusi dialog dan rundingan menggunakan saluran diplomatik.Beliau kecewa apabila pendirian ASEAN mengenai isu Laut China Selatan tidak diambil kira oleh Mesyuarat Menteri-menteri Pergerakan Negara-negara Berkecuali di Azerbaijan baru-baru ini.

Mengenai minyak kelapa sawit pula, Zambry memaklumkan mesyuarat mengenai pembentukkan pasukan petugas bersama Malaysia, Indonesia dan Kesatuan Eropah (EU) bagi mengkaji dan mencari penyelesaian yang saling menguntungkan.Beliau menzahirkan kebimbangan Malaysia mengenai impak daripada Peraturan Penyahhutanan EU (EU Deforestation Regulation-EUDR) ke atas sektor komoditi terutamanya minyak sawit dan pekebun-pekebun kecil dari negara-negara pengeluar ASEAN.Pada mesyuarat kali ini, Zambry mengadakan 11 pertemuan dengan rakan-rakan sejawat dari Singapura, Arab Saudi, India, Timor-Leste, Jepun, Norway, Kanada, United Kingdom, Bangladesh, Mongolia dan Amerika Syarikat untuk membincangkan isu-isu dua hala membabitkan ekonomi dan sosio-budaya.Beliau berkata kehadiran rakan dialog adalah manifestasi kepada keupayaan ASEAN sebagai ‘convening power’ yang berupaya membawa kuasa-kuasa dunia dan serantau ke meja rundingan.Rakan-rakan dialog ASEAN adalah Amerika Syarikat, Australia, China, India, Jepun, Kanada, Kesatuan Eropah, New Zealand, Korea Selatan, Rusia dan United Kingdom.Zambry berkata pendirian Malaysia pada mesyuarat kali ini berlandaskan dasar ‘Masyarakat Madani’ selaras usaha kerajaan menterjemahkan nilai-nilai Madani di dalam pembinaan Komuniti ASEAN.“Malaysia, yang akan mempengerusikan ASEAN 2025 akan terus mengekalkan momentum yang positif ini dan memastikan bahawa suara Malaysia terus lantang di persada antarabangsa,” katanya.


SEREMBAN, 15 Julai- Misi pendidikan kerajaan Negeri Sembilan, melestarikan sistem pendidikan berkualiti bagi membangunkan potensi individu dalam memenuhi aspirasi negara terus membuahkan hasil.Menurut Menteri Besar Negeri Sembilan, Datuk Seri Aminuddin Harun, objektif misi itu ialah melahirkan insan beriman, berakhlak mulia, berilmu, berketerampilan dan sejahtera serta memberi peluang pendidikan kepada semua warga Malaysia, termasuk pelajar tahfiz.  Katanya, pada tahun pertama kerajaan negeri memperkenalkan Program Fast Track Sijil Pelajaran Malaysia (SPM) aliran Sains kepada pelajar tahfiz pada 2021, kesemua pelajar yang mengikuti program tersebut berjaya memperoleh Sijil Pelajaran Malaysia.Malahan ada dalam kalangan mereka memperoleh keputusan cemerlang 7A.  "Seterusnya pada tahun 2022 semua pelajar Fast Track layak mendapat sijil SPM. "Seramai lima pelajar memperoleh 8A, tiga pelajar memperoleh 7A, dua pelajar memperoleh 5A dan empat pelajar memperoleh 4A. Tidak lupa juga ucapan syabas dan tahniah kepada pelajar Maahad Tahfiz Maahad Tahfiz As Sa'idiyyah yang telah memperoleh keputusan cemerlang dalam peperiksaan SPM baru-baru ini," kata Aminuddin ketika berucap demikian di Majlis Anugerah Kecemerlangan al-Quran dan SPM Maahad Tahfiz As-Sa'idiyyah Tahun 2022, di sini.

(Datuk Seri Aminuddin berkata Program Fast Track bantu pelajar tahfiz peroleh SPM)

Pelajar yang ditemui melahirkan rasa syukur dan gembira dengan keputusan cemerlang yang diperoleh.Mereka juga merakamkan penghargaan kepada kerajaan Negeri Sembilan yang memperkenalkan Program Fast Track SPM aliran Sains kepada pelajar tahfiz.  "Memberi peluang kepada tahfiz yang sebelum ni belajar 30 juzuk al-Quran kemudian diberi peluang untuk ambil SPM dalam masa sama mereka juga belajar akademik buat kali pertama. Ada yang mungkin kali terakhir belajar akademik darjah enam atau tingkatan satu," kata Pelajar Cemerlang, Kahirulnizam Mohamad Sabri. "Itu satu inisiatif yang baik sebab kadang-kadang budak tahfiz ini mereka tidak terfikir apa yang perlu dilakukan untuk bantu kita capai apa yang kita hendak dalam kehidupan," luah seorang lagi Pelajar Cemerlang, Muhammad Atif Ubaidi Mohd Khairil Anuar. "Saya rasa bersyukur sebab kerajaan Negeri Sembilan buka peluang yang luas untuk pelajar-pelajar khususnya pelajar lepasan tahfiz. Masyarakat kata budak lepasan tahfiz tiada peluang dan sebagainya tapi kerajaan Negeri Sembilan laksana satu inisiatif untuk bantu mengetengahkan pelajar macam ini. Tunjuk mereka pun boleh berjaya juga," kata Pelajar Cemerlang, Nur Izzati Mohd Hamdan.


Lelaki warga Indonesia maut terjatuh lubang salur convenyor dan tertimbus

BANDAR SAUJANA PUTRA, 15 Julai- Seorang lelaki warganegara Indonesia berumur 49 tahun maut setelah dipercayai terjatuh dan tertimbus di lubang salur "conveyor".Kejadian berlaku di Batu Krikil, Tanjung Quari 12, berhampiran City Link Bandar Saujana Putra.  Mangsa tertimbus semasa melakukan kerja pemindahan yang dianggarkan pada kedalaman enam meter.  Jabatan Bomba dan Penyelamat Malaysia (JBPM) Selangor memaklumkan mereka menerima panggilan hari ini pada pukul 5.08 petang dan mangsa berjaya dikeluarkan melalui Salur "Convenyor" pada pukul 7.00 malam.  "Mangsa yang dikenali sebagai Mujiono disahkan meninggal dunia oleh pihak Kementerian Kesihatan.  "Mayat mangsa telah diserahkan kepada pihak polis untuk tindakan lanjut.

(Seorang lelaki warganegara Indonesia maut terjatuh ke dalam lubang salur convenyor/Ihsan JBPM)


"Malaysia Madani: Tekad Perpaduan Penuhi Harapan" teras sambutan Bulan Kebangsaan

KUALA LUMPUR, 15 Julai- "Malaysia Madani: Tekad Perpaduan Penuhi Harapan" diangkat sebagai teras dalam meraikan sambutan Bulan Kebangsaan. Ia selaras usaha merealisasikan konsep 'Malaysia Madani' yang diilhamkan Perdana Menteri, Datuk Seri Anwar Ibrahim dalam menyatupadukan rakyat berbilang kaum di negara ini.Menteri Komunikasi dan Digital, Fahmi Fadzil berkata demikian dalam rancangan 'Kuartet Merdeka' terbitan stesen televisyen swasta. "Ini juga menonjolkan bahawa kemajmukan dalam jemaah menteri, menonjolkan juga raut wajah...inilah juga rakyat Malaysia. Jadi sinonim. Itulah yang dimaksudkan antara lain dengan Kuartet Merdeka."Selain daripada konsep perpaduan yang kita tahu salah satu teras kepada negara kita, perpaduan rakyat dan juga usaha kerajaan untuk memenuhi harapan. Rakyat melihat ekonomi yang semakin maju, pembangunan yang lestari dan penyelesaian kepada masalah mereka sehari-hari," tambah beliau.Kuartet Merdeka menampilkan 4 Menteri iaitu Menteri Komunikasi dan Digital, Fahmi Fadzil; Menteri Sumber Manusia, V Sivakumar; Menteri Pembangunan Wanita, Keluarga dan Masyarakat, Datuk Seri Nancy Shukri serta Menteri Belia dan Sukan, Hannah Yeoh.

("Malaysia Madani: Tekad Perpaduan Penuhi Harapan" diangkat sebagai teras dalam meraikan sambutan Bulan Kebangsaan.)


Peneroka Felda lega gajah liar dipindahkan

(Seramai 30 anggota Perhilitan terlibat dalam operasi memindahkan gajah yang dianggarkan berusia 15 hingga 20 tahun)

GUA MUSANG, 15 Julai- Lebih 200 peneroka di Felda Chiku 2, Gua Musang, Kelantan menarik nafas lega apabila gajah liar yang merosakkan kebun kelapa sawit mereka berjaya dipindahkan pihak Jabatan Perlindungan Hidupan Liar dan Taman Negara (Perhilitan).  Peneroka yang ditemui bersyukur tindakan pantas pihak Perhilitan berjaya mengesan dan menangkap haiwan liar yang mengganggu tanaman peneroka di kawasan itu.  Penolong Pengarah Pusat Konservasi Gajah Kebangsaan Kuala Gandah, Mohamad Syazwan Fais Mohamad Rodzi berkata, seramai 30 anggota Perhilitan terlibat dalam operasi memindahkan gajah yang dianggarkan berusia 15 hingga 20 tahun.  Katanya, dua ekor gajah denak iaitu Suria dan Kala dari Pusat Konservasi Gajah Kebangsaan Sungai Deka, Hulu Terengganu digunakan untuk memujuk gajah jantan itu.  "Operasi kita pada hari ini kita menjalankan operasi di Felda Chiku 2, Gua Musang. Kita pindahkan seekor gajah jantan dengan ukuran tapak 15 inci dan anggaran berat 2.3 tan. Gajah ini dipercayai dari Gunung Rabong dengan jumlah kumpulan sebanyak 30 ekor. Ini adalah salah satu daripada gajah itu. Dipercayai gajah ni juga adalah gajah yang mengganggu penduduk di FELDA Chiku 2 ini dengan kerugian tanaman," kata Mohamad Syazwan.

(Mohamad Syazwan berkata dua ekor gajah denak iaitu Suria dan Kala digunakan untuk memujuk gajah jantan itu)

Perhilitan mengambil masa hampir enam jam untuk memindahkan gajah jantan liar berkenaan. "Saya bersyukur Perhilitan datang kerana tanaman saya banyak dah habis (rosak)," luah peneroka Felda Chiku 2, Md Jusoh Md Ali, "Saya mewakili semua warga peneroka dalam 267 orang mengucapkan ribuan terima kasih kepada Perhilitan kerana atas cakna jabatan tersebut untuk ikhtiar mengeluarkan gajah. Kerana kita faham gajah ni adalah musuh tanaman. Sekiranya gajah tu ada di ladang memang dia merangkumi kerugian yang besarlah, pasal sawit ini adalah sumber makanan gajah," kata Penyelia Rancangan Tanah Felda Chiku 2, Mohd Abuza Che Daud. Gajah jantan yang diberi nama Awang Chiku itu berjaya ditangkap pada pukul 8.00 pagi Khamis lalu di dalam kawasan ladang kelapa sawit.


Permain isu 3R: Siap sedia berdepan tindakan tegas

GEORGE TOWN, 15 Julai- Pihak yang mempermainkan isu agama, raja dan kaum (3R) perlu sedia berdepan kesan dan akibatnya mengikut lunas undang-undang.Menteri Dalam Negeri, Datuk Seri Saifuddin Nasution Ismail berkata hampir 30 aduan telah diterima di seluruh negara."Siasatan telah pun dibuka dan dikendalikan oleh Unit Siasatan Jenayah Terkelas Bukit Aman. Tidak kira sama ada bawah Kanun Keseksaan, bawah Akta Komunikasi atau pun bawah Akta Hasutan 1948. Saya memberikan kepercayaan penuh kepada pihak polis untuk mengambil tindakan yang sesuai mengikut undang-undang," katanya kepada media di sini.Beliau mengulas tindakan Menteri Besar Kedah, Datuk Seri Muhammad Sanusi Md Nor yang dilapor mengemukakan permohonan ampun dan maaf kepada Sultan Selangor, Sultan Sharafuddin Idris Shah berhubung kenyataan yang mempertikai kewibawaan Institusi Kesultanan Selangor dalam pemilihan Menteri Besarnya.

(Datuk Seri Saifuddin Nasution berkata hampir 30 aduan telah diterima di seluruh negara)

Dalam pada itu, Timbalan Menteri di Jabatan Perdana Menteri (Undang-undang dan Reformasi Institusi)), Ramkarpal Singh berkata beliau yakin pihak polis akan membuat siasatan sewajarnya.

"Saya difahamkan bahawa siasatan sedang dijalankan. Saya serahkan perkara ini kepada pihak polis oleh kerana ini adalah tertakluk bawah bidang kuasa polis," katanya.

Isu itu juga memberi kesan mendalam kepada masyarakat, terutama warga Selangor.

"Saya sebagai warga Selangor di Shah Alam kami sangat kecewa dengan kenyataan yang diberikan oleh MB Kedah mempertikaikan kuasa Duli Yang Maha Mulia Sultan Selangor sebab kami di Selangor kami menyokong apa yang diberikan atau yang dimandatkan oleh Sultan Selangor," kata Muhammad Fathi Datuk Ismail.

"Sebab mereka Kedah jadi yang Selangor punya tidak perlu masuk campur sebab Sultan Selangor yang pilih dan muktamad keputusan Sultan Selangor untuk pemilihan siapa yang dia hendak," kata Mazhasniza Harun.

"Bagi saya satu tindakan tidak wajar sebab dia adalah Menteri Besar Kedah tapi dia mencampuri urusan negeri Selangor. Bagi saya baik dia jaga negeri dia sendiri," kata seorang lagi penduduk Selangor, Mohamad Fauzie Abdul Ghani.

"Saya kira agak celupar biadab dan tidak wajaDalam adab orang Melayu terhadap Raja-raja Melayu beliau tidak seharusnya melibatkan institusi diraja dalam ceramah ataupun kenyataan beliau hanya semata-mata untuk meraihkan undi," kata Mohd Radzi Razali.

"Kita orang melayu ini sebab bahasa kita bahasa Melayu sinonimnya ada garis panduannya yang menentukan keamanan negara Malaysia dan hubung kaitnya antara kita Melayu dengan rakyat majmuk di Malaysia itulah pendapat saya," kata pekerja seni, Mat Arshad Hamid.

"Kita sebagai rakyat semua kena hormat pada institusi raja. Bukan mereka pemimpin kuat politik tidak mahu hormat . Tidak boleh kalau satu orang buat jahanam nanti semua orang jahanam. Kita kena ikut peraturan kerana kita ada perlembagaan bukan cakap ikut suka hati, betulkan," tegas pesara.


Peruntukan RM150 juta, tambah baik fasiliti kuarters perumahan, balai bawah KDN

(Perdana Menteri menyampaikan replika cek kepada wakil anak-anak lepasan SPM pada majlis Ramah Mesra Bersama Warga Kem Batalion ke-2, PGA PDRM Malaysia/BERNAMA)

KULIM, 15 Julai- Sebanyak RM150 juta peruntukan diluluskan kerajaan kepada Kementerian Dalam Negeri (KDN).

Perdana Menteri Datuk Seri Anwar Ibrahim berkata peruntukan itu bertujuan untuk menambahbaik fasiliti serta penyelenggaraan kuarters perumahan dan balai bawah kementerian tersebut. Beliau berkata sebanyak RM50 juta akan digunakan untuk penyelenggaraan balai dan kuarters Polis Diraja Malaysia (PDRM).  Sebanyak RM45 juta untuk penambahbaikan dan naik taraf serta perolehan peralatan di 117 pos kawalan Pasukan Gerakan Am (PGA).  Manakala, RM40 juta untuk infrastruktur dan fasiliti berkaitan Pasukan Kawasan Keselamatan Khas Pantai Timur Sabah (ESSCOM).

(Perdana Menteri Datuk Seri Anwar Ibrahim)

"Penyelenggaraan kuarters termasuk ibu pejabat RM50 juta. Untuk ESSCOM tadi saya teliti keperluannya, saya luluskan RM40 juta. Saya telah luluskan satu juta baru-baru ini, tatkala melawat Sungai Buloh, saya juga luluskan RM15 juta untuk Jabatan Penjara (kerja-kerja pembaikan kuarters dan fasiliti Jabatan Penjara)", katanya. Beliau berkata perkara berkenaan akan diselesaikan sebelum akhir tahun ini.  "Jadi saya luluskan RM45 juta untuk PGA itu segera dan bila saya kata segera, ini Sabtu, Isnin wang mesti disalurkan dan saya akan bincang dengan menteri dan ketua setiausaha (KSU). Tentera dia ada kor kejuruteraan bagaimana hendak cepat kemajuan, kerana sebelum akhir tahun ini perlu diselesaikan", katanya. Beliau berkata demikian semasa berucap di Program Ramah mesra bersama warga Kem Batalion Ke-2 Pasukan Gerakan Am di Kem Batalion 2, Pasukan Gerakan Am, Kulim.


Pos Senderut, Lipis jadi lokasi pertama pemasangan internet di Pahang

LIPIS, 15 Julai- Kampung Orang Asli Tual B di Pos Senderut, Lipis, Pahang menjadi lokasi pertama kemudahan capaian internet satelit dengan kelajuan 100Mpbs.Menteri Besar Pahang, Datuk Seri Wan Rosdy Wan Ismail berkata inisiatif yang dikenali sebagai KampungDigital364.com itu, bakal dinikmati lebih 4,000 penduduk melibatkan 14 kampung Orang Asli. Usaha itu bagi mempercepatkan penyediaan kemudahan internet di kawasan luar bandar, berikutan penggunaan talian kabel optik menelan kos tinggi serta tempoh pemasangan yang lama."Kabel optik terlampau mahal kalau nak pasang, mungkin dalam masa 10 tahun pun tak boleh pasang. Jadi, kita pergi kepada alternatif, kita pasang satelit.Menerusi satelit ini, orang kampung boleh menggunakan teknologi digital untuk menghantar Whatsapp membaca internet dan sebagainya berbanding sebelum ini terputus hubungan. Jadi, kita pergi kepada yang kita mampu ketika ini," kata Wan Rosdy kepada pemberita selepas merasmikan Kampung Digital364.com di sini, hari ini.

(Menteri Besar Pahang, Datuk Seri Wan Rosdy Wan Ismail sempat beramah mesrabersama penduduk Orang Asli)

Inisiatif itu juga membolehkan askes kepada e-dagang, aliran pendapatan selain membuka peluang pekerjaan baharu kepada penduduk kampung. Usaha sama akan diperluas ke 50 kampung di Pahang menjelang hujung tahun ini.Dalam pada itu, penduduk yang ditemui, Ekid Jantan menyambut baik penyediaan kemudahan internet tersebut. "Saya rasa dengan pemasangan internet ini ia memudahkan kami. Senang anak buah saya nak buat panggilan, nak berhubung dengan rakan di tempat lain ke," kata Ekid kepada pemberita RTM.


Kebenaran import gula pastikan bekalan stabil

JOHOR BAHRU, 15 Julai- Tindakan kerajaan memberi kelulusan kepada 37 syarikat mengimport 285,700 tan metrik bekalan gula putih merupakan salah satu usaha mendukung industri gula negara ke tahap lebih tinggi selain memastikan kestabilan bekalan terus terjamin.  Menteri Perdagangan Dalam Negeri dan Kos Sara Hidup, Datuk Seri Salahuddin Ayub menegaskan, perkara itu bukan disebabkan isu gangguan bekalan gula di dalam negara.  Menurut beliau bekalan gula putih bertapis dalam negara adalah mencukupi untuk keperluan industri dan domestik.  "Yang penting bagi saya adalah pihak CSR dan MSN yang ada dalam negara ini kita bantu mereka dari segi apa kesulitan mereka sebagai contohnya isu pekerja asing yang mereka perlukan kita bantu."Setakat ini alhamdulillah harga gula pasir, dua jenis untuk rakyat iaitu kasar dan halus masih dijual dengan harga RM2.85 sen yang halus itu kita jual pada harga RM2.95 sen itu tidak ada masalah," kata Salahuddin selepas Majlis Pelancaran Inisiatif Payung Rahmah bersama Zero Health Care di Pusat Beli Belah Paradigm Mall, di sini.Mengulas mengenai masalah bekalan gula yang berlaku di Limbang, Sarawak beliau berkata pendekatan serius akan diambil.Bagaimanapun pihak kementerian belum menerima laporan mengenai perkara itu.  Salahuddin juga mengingatkan masyarakat agar terus menyalurkan aduan jika terdapat sebarang permasalahan yang berlaku di kawasan sekitar agar isu seperti itu dapat diselesaikan dengan kadar segera.

(Datuk Seri Salahuddin di majlis Pelancaran Inisiatif Payung Rahmah bersama Zero Health Care)


BN Negeri Sembilan bakal bertanding 17 kerusi

KUALA PILAH, 15 Julai- Barisan Nasional (BN) Negeri Sembilan akan bertanding di 17 kerusi Dewan Undangan Negeri (DUN) pada Pilihan Raya Umum Dewan Undangan Negeri ke-15 (PRU DUN Ke-15).  Timbalan Pengerusi BN, Datuk Seri Mohamad Hasan berkata ia membabitkan 16 kerusi yang dimenangi BN pada Pilihan Raya Umum ke-14 (PRU14) dan satu kerusi tambahan di Lenggeng.  Ia telah dipersetujui dan beliau sebagai Pengarah Jentera Pilihan Raya bagi PRU DUN kali ini, juga dimaklumkan berkenaan perkara itu.  "Pada pengetahuan saya, sebelum ini belum rasmi lagi tetapi apa yang saya telah diberitahu bahawa Negeri Sembilan akan bertanding di 17 kerusi. Kerusi DUN Lenggeng itu akan diberikan kepada BN. Pakatan Harapan (PH) pula 19 kerusi.Jadi, walaupun belum dimuktamadkan pengumuman oleh Presiden Kerajaan Perpaduan tetapi itulah yang telah dimaklumkan kepada saya sebagai Pengarah Jentera Pilihan Raya kali ini," kata Mohamad kepada pemberita ketika ditemui pada Majlis Penyerahan Bahagian Angkat Pilihan Raya Negeri Sembilan, di sini.

(Timbalan Pengerusi BN, Datuk Seri Mohamad Hasan ditemui pemberita selepas Majlis PenyerahanBahagian Angkat Pilihan Raya Negeri Sembilan)

Terdahulu, Pengerusi Barisan Nasional (BN), Datuk Seri Dr Ahmad Zahid Hamidi memaklumkan bahawa pada 21 Julai ini, beliau akan mengumumkan senarai calon bertanding pada PRU DUN ke-15.


Karnival FELDA Madani, tanda kerajaan prihatin kepada peneroka

KUALA KUBU BHARU, 15 Julai- Peneroka FELDA sentiasa mendapat tempat dan perhatian kerajaan Malaysia Madani. Menurut Ketua Pengarah Jabatan Komunikasi Komuniti (J-KOM), Datuk Dr Mohammad Agus Yusoff, ia terbukti dengan penganjuran Karnival FELDA Madani peringkat Selangor, bagi mempromosi intergrasi sosial dan kesejahteraan komuniti peneroka. "FELDA adalah salah satu komuniti yang J-KOM pilih, kita telah pergi ke beberapa kawasan FELDA di Palong, minggu depan Kemahang dan ini di FELDA Gedangsa, komunitinya luar biasa, harmoni, cukup tersusun. Memang dijaga baik oleh kerajaan," kata Mohammad kepada pemberita di sini, hari ini.1,000 pengunjung hadir bagi memeriahkan karnival tersebut yang dianjurkan di FELDA Gedangsa, termasuklah sukan rakyat, kenduri rakyat dan pesta buah-buahan."Karnival ini dapat memupuk semangat kerjasama dan semangat perpaduan berbilang kaum. Selain itu, dapat mendekatkan masyarakat setempat dan pemimpin," kata Ahmad Zainul Akramin kepada pemberita RTM."Program ini sangat bagus. Maka, selepas ini perlu diperbanyakkan lagi program-program sebegini. Sangat seronok, penganjuran hari ini pun adalah satu rezeki juga, Alhamdulillah," jelas Muhd Faris Badrul Zaman kepada RTM.

(Ketua Pengarah Jabatan Komunikasi Komuniti (J-KOM), Datuk Dr Mohammad Agus Yusoff)

Penganjuran karnival itu antara usaha kerajaan dalam memupuk semangat komuniti melalui perpaduan sosial dalam mewujudkan masyarakat Madani.


KUALA LUMPUR, 15 Julai-  Semangat patriotik perlu sentiasa dihidupkan bukan hanya bersempena Hari Kebangsaan, kata Menteri Komunikasi dan Digital, Fahmi Fadzil.Katanya seiring masa, rasa cintakan negara boleh disuburkan merentasi generasi menerusi penghasilan lagu-lagu berunsur patriotik yang 'tak lapuk dek hujan, tak lekang dek panas'. Sehubungan itu, para pengkarya dan penggiat muzik tanahair digalakkan tampil dengan karya lagu seumpamanya yang diyakini dapat menyatupadukan rakyat pelbagai peringkat usia, dengan jati diri bangsa Malaysia yang lebih inklusif.

(Fahmi dalam sesi temubual terbitan stesen televisyen swasta yang mengupas tajuk Malaysia Madani: Tekad Perpaduan Penuhi Harapan)

"Ini seiring dengan semangat kita untuk meraikan bukan hanya hari kebangsaan tapi dia sebenarnya mengingatkan kita tentang peri penting kita hidup dalam suasana yang aman damai."Dan dengan satu semangat kekitaan dipayungi oleh Duli Yang Maha Mulia Seri Paduka Baginda Yang di-Pertuan Agong dan dalam suasana yang aman damai dalam suasana di Malaysia inilah kita mampu membangun, mendirikan sebuah bangsa, rakyat yang bukan hanya bersatu-padu tapi boleh maju jauh ke depan."Mungkin lepas ni kita kena cari lebih ramai untuk kita raikan bukan hanya bakat mereka tetapi semangat kekitaan, patriotisme itu," kata Fahmi dalam sesi temubual terbitan stesen televisyen swasta yang mengupas tajuk Malaysia Madani: Tekad Perpaduan Penuhi Harapan di sini.Dalam pada itu, lagu-lagu patriotik akan mula diperdengarkan serta dipertontonkan menerusi corong radio dan kaca televisyen bagi menyemarak dan merancakkan suasana menjelang Hari Kebangsaan dan Hari Malaysia.

(Fahmi Perbanyak lagu patriotisme, suburkan semangat cintakan negara)


Persediaan Majlis Pelancaran Bulan Kebangsaan 2023 lancar

(Fahmi selepas melakukan tinjauan persiapan akhir Majlis Pelancaran Bulan Kebangsaan dan Kibar Jalur Gemilang 2023)

IPOH, 15 Julai- Menjelang Majlis Pelancaran Bulan Kebangsaan dan Kibar Jalur Gemilang 2023 di Ipoh esok,

Menteri Komunikasi dan Digital, Fahmi Fadzil berpuas hati dengan tahap persediaan yang telah dilakukan agensi terlibat.  Beliau berharap rakyat akan memanfaatkan perkhidmatan dan program-program yang disediakan sepanjang sambutan.  "Harapan saya semangat patriotik ini bukan hanya sewaktu mereka hadir tetapi boleh dibawa ke mana-mana sahaja bersempena bulan kebangsaan."Kita akan sambut mulai esok hingga 31 Ogos sambutan di Putrajaya dan 16 September Hari Malaysia sambut di Kuching, Sarawak," kata Fahmi selepas melakukan tinjauan persiapan akhir Majlis Pelancaran Bulan Kebangsaan dan Kibar Jalur Gemilang 2023 di Bulatan Sultan Azlan Shah, di sini. Sekurang-kurangnya 10,000 pengunjung dijangka menghadiri program itu yang diadakan selama dua hari.

(Fahmi (depan dua, kiri) ketika mengadakan lawatan ke tapak majlis Pelancaran Bulan Kebangsaan dan Kibar Jalur Gemilang 2023 di Bulatan Sultan Azlan Shah Meru Raya)


Pelajar sambut baik elaun pelatih industri

ALOR SETAR, 15 Julai- Pemberian elaun perantisan untuk pelajar yang menjalani latihan industri di pejabat kerajaan dan syarikat berkaitan kerajaan (GLC) disambut baik.  Pelajar yang ditemui menyifatkan elaun tersebut sebagai pembakar semangat untuk mempamerkan prestasi terbaik, disamping menampung kos perbelanjaan harian.

(Pelajar, Nur Anniesa Ilyana Mohd Satar)

"Saya rasa macam beruntung la bagi batch kami sebab kali pertama dan kami yang dapat merasa pendapatan RM800 untuk latihan industri. Walaupon kami belum lagi dapat macam tahu akan dapat RM800, memang membantu untuk kami punya pelajaran untuk beli keperluan. Ia sangat penting macam penting, rasa bersyukur beruntung", kata pelajar Nur Anniesa Ilyana Mohd Satar."Saya rasa sangat berbesar hati dan sanggt berterima kasih sebab seperti yang semua tahu kami banyak memerlukan kos. Contohnya sewa rumah, kenderaan motosikal, semua perlu bayaran. Jadi dengan dapat RM800 itu banyak beban yang telah dikurangkan", ujar pelajar Farid Daniel Mohd Fisol. "RM800 ini dapat memudahkan dalam banyka sektor daripada membeli alat tulis, sewa rumah, makan sebulan, Alhamdulillah mencukupi lepas ini", kata pelajar Daniel Shahsyazwan Mohd Shazalan.Semalam, dalam majlis Libat Urus Belanjawan 2024 di Putrajaya, Perdana Menteri Datuk Seri Anwar Ibrahim mengumumkan pelajar yang menjalani latihan industri di pejabat kerajaan dan syarikat berkaitan kerajaan (GLC) akan diberi elaun perantisan minimum RM800 sebulan.


Penanaman padi berskala besar, peruntukan RM3 bilion tingkat pengeluaran

ALOR SETAR, 15 Julai- Kerajaan komited memperuntukkan RM3 bilion bagi membolehkan penanaman padi lima musim berskala besar setiap dua tahun di Kedah.

Perdana Menteri, Datuk Seri Anwar Ibrahim yakin inisiatif itu dapat meningkatkan pengeluaran sekali gus menambah baik ekosistem agro selain menjamin sekuriti makanan negara. "Jadi yang saya luluskan hari ini apa? RM3,000 juta.. sikit? ya banyak. Tetapi ada pilihan? Tidak ada. Kalau betul Anwar dan Kerajaan Perpaduan hendak tolong, perlu buat lah. Tapi larat lah orang hendak tunggu sampai tiga tahun baru dapat hasil? Sementara tu buat apa? katanya.Sebahagian peruntukkan akan disalurkan kepada infrastruktur pengairan dan saliran, selain jalan di bawah seliaan Lembaga Pertanian Muda (MADA).Projek itu merangkumi kawasan seluas 201,000 hektar untuk tempoh tiga tahun. Datuk Seri Anwar berucap pada Majlis Sentuhan Madani peringkat Kedah bersama Peladang, Penternak, Nelayan, Penoreh, dan Pekebun Kecil di Alor Setar, Kedah.

(Perdana Menteri, Datuk Seri Anwar Ibrahim/BERNAMA)

Sementara itu, dalam program berasingan, Perdana Menteri memberi jaminan untuk mempromosikan produk usahawan desa secara besar-besaran ke pasaran antarabangsa.Bagaimanapun, produk berkenaan mestilah berkualiti."Saudara-saudara yang berniaga selarikan dan nak dengar pandangan supaya kita dapat tingkatkan mutu pengeluaran supaya kita dapat hasil lebih baik dan kita bantu menyebarkan. "Saya hendak beritahu, tidak mudah, Ketua Setiausaha ada, pegawai kanan ada, hendak dapatkan menteri yang begitu prihatin, cari jalan bagaimana hendak meningkatkan pendapatan usahawan desa ini", katanya.


Lebih 700 terima lesen B2 percuma

(Anthony (dua, kanan) beramah mesra bersama para penerima lesen kenderaan bagi Kelas B2 motorsikal di pelancaran Program MyLESEN B2 Peringkat Negeri Sembilan/BERNAMA)

JELEBU, 15 Julai- Seramai 756 penerima bantuan Kerajaan (eKasih / Zakat / Baitulmal / JKM / JAKOA / LHDN dan Golongan B40) di Negeri Sembilan akan menerima Lesen Memandu Malaysia Kelas B2 (Motosikal) percuma bawah Program MyLesen B2 pada tahun ini. Kos modul kursus, latihan dan ujian dibiayai sepenuhnya oleh kerajaan.Menteri Pengangkutan, Anthony Loke Siew Fook berkata, inisiatif itu bukan sahaja membantu mereka yang layak memperoleh lesen B2 secara percuma tetapi juga salah satu usaha kerajaan mendidik masyarakat mengenai kesedaran pematuhan undang-undang trafik dan pembudayaan keselamatan jalan raya.  "Di kampung-kampung memang ramai tiada lesen. Saya pun terperanjat seorang yang berumur 49 tahun tidak ada lesen. Ini sesuatu yang amat membahayakan. Kita ingin mengingatkan bahawa memandu tanpa lesen adalah satu kesalahan bawah Akta Pengangkutan Jalan," kata Anthony dalam Majlis Pelancaran Program MyLESEN B2 Peringkat Negeri Sembilan, di Dewan Orang Ramai Titi, di sini.

(Anthony berkata inisiatif itu bukan sahaja membantu mereka yang layak memperoleh lesen B2 secara percuma)


KOTA BHARU, 15 Julai- Penggunaan kad pengenalan diri (ID) khas bagi pembelian minyak petrol RON95 dan diesel bersubsidi sedang dipertimbangkan. Timbalan Menteri Perdagangan Dalam Negeri dan Kos Sara Hidup, Fuziah Salleh berkata, langkah itu sejajar dengan pelancaran Pangkalan Data Utama (PADU) yang dijangka siap menjelang hujung tahun ini dan diguna pakai bagi pelaksanaan subsidi bersasar pada tahun depan. "PADU akan memudahkan lagi proses pengumpulan maklumat yang berbeza dari setiap kementerian di negara ini," katanya dalam sidang media selepas melancarkan Jualan Rahmah Bergerak di Padang Perumahan Taman Desa Rahmat, Guchil Bayam, di sini.

(Fuziah berkata langkah itu sejajar dengan pelancaran PADU) yang dijangka siap menjelang hujung tahun ini)

Menurut beliau, bagi pelaksanaan subsidi bersasar melibatkan minyak petrol, pihaknya memerlukan pangkalan data daripada Lembaga Hasil Dalam Negeri (LHDN) dan Jabatan Pengangkutan Jalan (JPJ).  “LHDN hendak ketahui berapa pendapatan dia dan JPJ untuk mengetahui berapa besar keretanya jadi kita gabungkan dua data itu."Kita proses baru kita tahu siapa benar-benar layak kalau kita kata kita hendak kereta 2.0 (cc) ke bawah dan pendapatan sekian-sekian jadi bila kita gabung barulah kita boleh kenal pasti siapa yang layak untuk terima dan mungkin kita akan menggunakan id khas untuk dia membeli petrol tersebut dengan subsidi,” tambah Fuziah.Mengulas mengenai dakwaan harga barang akan meningkat bermula bulan depan beliau berkata spekulasi itu tidak berdasarkan fakta.Indeks Harga Pengguna atau inflasi menunjukkan penurunan daripada 3.3% pada bulan April kepada 2.8% pada Mei.

(Petrol, diesel bersubsidi: Kad ID khas dipertimbangkan)


Program Mai Derma Darah, lebih 5,000 pek darah didermakan

KANGAR, 15 Julai- Program Mai Derma Darah dianjurkan UMNO Bahagian Kangar dan diselaraskan Pergerakan Puteri UMNO Bahagian Kangar secara bulanan dengan kerjasama Unit Transfusi Darah, Hospital Tuanku Fauziah.Inisiatif ini dilaksanakan berikutan 200 pek darah diperlukan setiap minggu atau purata mencecah 800 pek darah setiap bulan bagi kegunaan ketika mengendalikan pelbagai kes kecemasan di Hospital Tuanku Fauziah. Menurut Ketua UMNO Bahagian Kangar, Datuk Dr Fathul Bari Mat Jahya, program bulanan berkenaan menyasarkan kutipan sekurang-kurangnya 50 pek darah didermakan orang ramai setiap kali dilaksanakan.  "Program sebegini memberi peluang kepada mana-mana penderma yang layak untuk tampil menderma serta menjadikannya sebagai salah satu sumbangan kepada yang memerlukan bekalan darah.  "Bekalan darah yang mencukupi hanya dapat diperoleh melalui sumbangan tetap oleh penderma darah secara sukarela dan komitmen penderma darah secara tetap akan membantu mengekalkan bekalan darah yang mencukupi dan selamat," katanya ketika meninjau Program Mai Derma Darah di Unit Transfusi Darah, Hospital Tuanku Fauziah di sini.Berdasarkan data, bagi tempoh Januari sehingga Jun lalu, sebanyak 5,264 pek darah didermakan hasil pelbagai program derma darah bersama komuniti yang dilaksanakan seluruh Perlis atau secara datang terus ke Unit Transfusi Darah.  UMNO Bahagian Kangar turut merancang untuk melaksanakan program derma darah lebih kerap khususnya sepanjang sambutan Bulan Kebangsaan dan Kibar Jalur Gemilang di setiap lokasi program.


Fokus tawaran polisi, dasar untuk rakyat ketika berkempen- Mohd Na'im

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)

TUMPAT, 15 Julai- Parti politik diingatkan tidak menggunakan elemen kaum, agama dan raja (3R) sebagai bahan kempen bagi meraih sokongan menjelang Pilihan Raya Umum DUN ke-15. Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar berkata kempen sewajarnya menjurus kepada tawaran polisi dan dasar yang bakal diperjuang demi kebaikan dan kesejahteraan rakyat.  Malah katanya harus tidak menyalahgunakan institusi agama termasuk masjid serta surau untuk tujuan politik. "Kita berkempen atas dasar polis yang kita perjuangkan untuk kebaikan rakyat, saya ingat kalau kita boleh tumpukan kepada polisi dan dasar tadi kebaikan.InsyaAllah kita boleh kempen dalam keadaan yang baik, rakyat kita bersatu padu walaupun berlainan idealogi dan juga kepartian," katanya. Dalam perkembangan sama, beliau turut mengingatkan semua pihak supaya tidak menyalahgunakan institusi agama termasuk masjid serta surau untuk tujuan politik.  "Garis panduan itu jelas apa yang boleh dan tidak boleh di buat dalam masjid tetapi kalau masih ada yang salah guna, kita serahkan kepada penguatkuasa agama negeri untuk ambil tindakan," katanya. Terdahulu, Dr Mohd Na'im merasmikan Karnival Al-Falah 2023 di Sekolah Menengah Kebangsaan Kampung Laut, Tumpat yang turut di hadiri Ketua Pegawai Eksekutif Yayasan Dakwah Islamiah Malaysia (YADIM), Zamri Zainal Abidin.

(Datuk Dr Mohd Na'im hari ini merasmikan Karnival Al-Falah 2023 di Sekolah Menengah Kebangsaan Kampung Laut, Tumpat)

Pada majlis sama beliau turut menyerahkan peruntukan hampir RM3 juta menerusi agensi-agensi di bawah kementeriannya kepada penerima-penerima bersasar.  Peruntukan diberikan dalam pelbagai bentuk termasuk Bayt Ar Rahmah iaitu projek bina dan baik pulih rumah, Bakul Rahmah Madani, sumbangan Tunai Rahmah kepada murid- murid berkeperluan khas, peralatan hospital dan sebagainya.


400 Klinik Kesihatan daif dibaik pulih, naik taraf

(Dr Zaliha Mustafa beramah mesra bersama jururawat semasa melakukan lawatan kerja ke klinik daif di Klinik Desa Pulau Bahagia, Manir/BERNAMA)

KUALA TERENGGANU, 15 Julai- Sebanyak 400 Klinik Kesihatan daif di seluruh negara telah mendapat kelulusan Kementerian Kewangan untuk dinaik taraf. Menteri Kesihatan, Dr Zaliha Mustafa berkata, setakat ini 1,200 Klinik Kesihatan yang daif dan uzur sudah dikenal pasti dan dijangka bertambah sehingga akhir tahun ini di seluruh negara. Semua fasiliti kesihatan yang dikenal pasti itu diperolehi Kementerian Kesihatan melalui semua pejabat kesihatan negeri di seluruh negara. Terdapat tiga kategori klinik daif iaitu kategori uzur yang berusia 15 tahun, klinik yang mempunyai masalah berkaitan utiliti dan kerosakan bangunan.

"Kemungkinan besar jika ada dalam masa sehingga akhir tahun ini masih ada lagi penjimatan-penjimatan, jadi jumlah itu mungkin akan bertambah, sebab saya telah sebut tiga kategori yang kita masukkan dalam klinik daif, biasanya bila permohonan diminta, permohonan itu akan melihat apa yang hendak diperbaiki, dalam kategori yang kita hendak baiki itu ada penjimatan", katanya dalam sidang media semasa lawatan meninjau Klinik Desa Kesihatan Pulau Bahagian, Manir, Kuala Terengganu. KKM juga akan menaiktaraf dan baik pulih 58 fasiliti Klinik Kesihatan di Terengganu dengan peruntukan RM8.9 juta, tahun ini.  Sehingga kini, 21 projek telah pun siap sepenuhnya dan selebihnya akan selesai hingga hujung tahun Ini. Sementara itu, KKM turut meluluskan RM350,000 bagi menaik taraf sistem elektrik dan pembelian peralatan perubatan di negeri itu.


Isu MB Kedah, polis akan ambil tindakan sewajarnya

AIR ITAM, 15 Julai- Pihak polis akan menjalankan siasatan sewajarnya terhadap laporan polis yang dibuat terhadap Menteri Besar Kedah, Datuk Seri Muhammad Sanusi Md Nor.Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata polis mempunyai kepakaran dan pengalaman menyiasat laporan terhadap Muhammad Sanusi."Difahamkan, terdapat banyak laporan polis dibuat. Siasatan sedang dijalankan dan saya yakin bahawa polis akan mengambil tindakan sewajarnya terhadap laporan tersebut," katanya kepada pemberita selepas Karnival Bukit Gelugor di pekarangan Flat Kampung Melayu di sini.Difahamkan, hampir 32 laporan polis terhadap menteri besar Kedah dibuat kerana didakwa menghina Sultan Selangor, Sultan Sharafuddin Idris Shah.Sebelum ini, Ketua Polis Negara, Tan Seri Razarudin Husain mengesahkan polis menyiasat Muhammad Sanusi berhubung kenyataannya yang didakwa menyentuh isu 3R berkait agama, kaum dan institusi diraja.  Beliau berkata kes 3R disiasat mengikut Kanun Keseksaan, Akta Hasutan 1948 dan Akta Suruhanjaya Komunikasi dan Multimedia Malaysia 1998.

(Sebelum ini, hampir 32 laporan polis terhadap Menteri Besar Kedah itu kerana didakwa menghina Sultan Selangor, Sultan Sharafuddin Idris Shah)


PTPTN: Lebih 42,000 pelajar bakal terima wang pendahuluan pinjaman

KUALA LUMPUR, 15 Julai - Seramai 42,946 pelajar yang melanjutkan pengajian peringkat diploma di Institusi Pengajian Tinggi Awam (IPTA) sesi Julai 2023 bakal  menerima Wang Pendahuluan Pinjaman (WPP) berjumlah RM1,500.Perbadanan Tabung Pendidikan Tinggi Nasional (PTPTN) dalam kenyataan hari ini memaklumkan  sebanyak RM64.42 juta peruntukan disediakan bagi menampung sebahagian perbelanjaan persiapan awal pelajar.Semakan tawaran WPP tersebut boleh dilakukan melalui portal rasmi PTPTN. Pelajar boleh menunaikan WPP di kaunter Bank Islam Malaysia Berhad di seluruh negara mulai 18 Julai ini dengan membawa surat tawaran WPP serta MyKad pelajar (wakil adalah tidak dibenarkan) dan tempoh sah laku WPP adalah selama dua bulan bermula 18 Julai hingga 18 September.“WPP ini diberikan kepada pelajar warganegara Malaysia yang telah memberikan persetujuan menerima WPP semasa memohon melalui UPUOnline atau portal kemasukan IPTA, ibu bapa atau penjaga pelajar merupakan penerima Sumbangan Tunai Rahmah (STR) serta memenuhi kriteria yang ditetapkan.“Semenjak WPP diperkenalkan pada 1999 hingga 31 Mei 2023, sebanyak 969,046 pelajar telah menerima manfaat ini dengan peruntukan berjumlah RM1.43 bilion,” menurut kenyataan itu.PTPTN sentiasa berusaha membantu ibu bapa dan pelajar yang berjaya melanjutkan pengajian ke IPTA, sekali gus komited memastikan tiada pelajar yang tercicir ke IPTA kerana masalah kewangan.Pelajar boleh membuat permohonan pinjaman PTPTN secara dalam talian melalui portal rasmi PTPTN mengikut tarikh permohonan yang ditetapkan bagi setiap IPTA untuk memastikan pinjaman dapat diproses dan diluluskan sewajarnya.Bagi pelajar yang ingin memohon pinjaman PTPTN perlu mempunyai akaun Skim Simpanan Pendidikan Nasional (Simpan SSPN).


Fasiliti kesihatan daif di Terengganu bakal dinaik taraf, baik pulih- Zaliha

KUALA TERENGGANU, 15 Julai-  Kementerian Kesihatan (KKM) mengenal pasti 112 fasiliti kesihatan daif di Terengganu merangkumi Klinik Kesihatan, Klinik Desa dan Klinik Pergigian.Projek menaik taraf dan baik pulih secara berperingkat bermula tahun ini, akan dimulai dengan 58 fasiliti Klinik kesihatan dengan peruntukan berjumlah RM8.9 juta.Menteri Kesihatan, Dr Zaliha Mustafa berkata, sehingga kini, 21 klinik kesihatan telah pun siap sepenuhnya dan 36 projek lagi akan diselesaikan hingga hujung tahun Ini. Manakala kerja kerja menaik taraf dan baik pulih 54 klinik kesihatan lagi akan dilaksanakan pada tahun 2024 dan 2025 secara berperingkat."Projek membaik pulih dan menaik taraf klinik yang diklasifikasi sebagai daif di seluruh Terengganu antara inisiatif yang bakal meningkatkan sistem penyampaian perkhidmatan kesihatan negeri," katanya.Beliau ditemui media ketika meninjau Klinik Desa Kesihatan Pulau Bahagian, Manir, Kuala Terengganu.

(Dr Zaliha ketika membuat tinjauan di Klinik Desa Kesihatan Pulau Bahagian, Manir, Kuala Terengganu)

Dalam perkembangan sama, KKM turut meluluskan RM200,000 bagi menaik taraf sistem elektrik di empat klinik kesihatan di Terengganu, termasuk Klinik Kesihatan Seberang Takir dan Bukit Tunggal. Sebanyak RM150,000 lagi melibatkan pembelian peralatan perubatan untuk kegunaan semua klinik di seluruh negeri iniMengenai Hospital Dungun, Dr Zaliha berkata, hospital yang diklasifikasi sebagai projek sakit itu dijangka siap akhir Disember depan.


Pelancaran bulan kebangsaan, 10,000 pengunjung dijangka hadir

IPOH, 15 Julai- Kira-kira 10,000 pengunjung dijangka hadir pada Majlis Pelancaran Bulan Kebangsaan dan Kibar Jalur Gemilang 2023 di Bulatan Sultan Azlan Shah Meru, mulai hari ini.  Majlis pelancaran akan disempurnakan Timbalan Perdana Menteri, Datuk Seri Fadillah Yusof esok.  Timbalan Ketua Setiausaha Kementerian Komunikasi dan Digital (KKD) Mastura Ahmad Mustafa berkata bagi memastikan kelancaran liputan program, Suruhanjaya Komunikasi dan Multimedia (MCMC) turut menyediakan tahap capaian internet yang baik.  Penganjuran program turut mendapat kerjasama penuh daripada pelbagai agensi terlibat.  "Saya amat berbangga dengan kerjasama ditunjukkan terutama agensi di bawah KKD sendiri dan juga sokongan daripada kerajaan negeri."Kibarkan jalur gemilang dimana sahaja termasuk di rumah, premis dan kenderaan."Kita berharap sambutan pada tahun ini lebih meriah dan setiap tempat kita pergi, jalur gemilang dikibarkan," katanya selepas sesi raptai penuh yang diadakan di sini.  Selain Pelancaran Bulan Kebangsaan dan Kibar Jalur Gemilang, turut diadakan aktiviti 6,600 Langkah Perpaduan, Forum Perdana Ehwal Islam dan Flag Off Kembara Merdeka Jalur Gemilang.  Turut ditawarkan, diskaun saman oleh pihak Polis Diraja Malaysia (PDRM), Jualan Rahmah serta pameran agensi kerajaan dan negeri.

(Penganjuran program turut mendapat kerjasama penuh daripada pelbagai agensi terlibat)


Program Mini KUD, 10,000 pengunjung dijangka hadir

SUNGAI PETANI, 15 Julai- Perdana Menteri, Datuk Seri Anwar Ibrahim tiba tepat pada pukul 12.20 tengah hari tadi di Program Sentuhan Kasih Desa @ Sungai Petani pada Program Mini Karnival Usahawan Desa (KUD) di Dataran Aman Jaya Mall, Sungai Petani.Turut hadir, Timbalan Perdana Menteri, Datuk Seri Dr Ahmad Zahid Hamidi.Perdana menteri juga sempat berkunjung kanopi usahawan Pihak Berkuasa Kemajuan Pekebun Kecil Perusahaan Getah (RISDA) serta bertanya khabar orang ramai.Dijangka 10,000 pengunjung hadir memeriahkan program itu.Pelbagai program serta aktiviti diadakan dan lebih 100 usahawan daripada enam agensi daripada Kementerian Kemajuan Desa dan Wilayah (KKDW) hadir memeriahkan program tersebut.KKDW menyasarkan jualan RM200,000 selama tiga hari dua malam bermula 14 hingga 16 Julai.

(Dijangka 10,000 pengunjung hadir memeriahkan program itu)


Negeri Sembilan pertama kali tubuh Unit Hal Ehwal Bukan Islam

(Menteri Besar Negeri Sembilan, Datuk Seri Aminuddin Harun)

SEREMBAN, 15 Julai- Kerajaan Negeri Sembilan menubuhkan Unit Hal Ehwal Bukan Islam.Menteri Besar Negeri Sembilan, Datuk Seri Aminuddin Harun berkata, penggal ini adalah yang pertama kali menubuhkan unit tersebut.Ia bertujuan memudahkan kerajaan negeri membantu menyelesaikan masalah yang dihadapi oleh masyarakat bukan Islam secara saksama. "Dalam tempoh lima tahun ini baru ada. Kita bantu pelajar- pelajar, beri peruntukan khas untuk sekolah jenis kebangsaan Cina, sekolah jenis kebangsaan tamil dan sekolah swasta melibatkan peruntukan besar setiap tahun," katanya.Beliau berkata demikian pada Majlis Makan Malam Persediaan PRN DAP Negeri Sembilan di Seremban.Sementara itu, masyarakat bukan Islam turut berpuas hati apabila menerima kebajikan yang saksama.  "Saya sungguh gembira dan saya dpt lihat kebanyakan peruntukan diturun di bawah SJKC, SJKT dan rumah ibadat bukan Islam. Saya memang puas hati dengan kepimpinan beliau (Aminuddin). Contoh peruntukan untuk IPTA, IPTS, semua dapat tanpa mengira kaum," kata Yamuna Supaya."Ia sangat penting, peruntukan ini dapat dimanfaatkan untuk semua kaum, ada yang susah, tidak berkemampuan. Jadi kehidupan sedikit selesa apabila ada peruntukan macam ini," kata Jeetinter Singh.Ini memang satu pelaksanaan perpaduan masyarakat yang pada pihak kami merasakan ia wajar diambil berat oleh kerajaan. Satu langkah yang baik," kata Goh Cheng Kooi.

Sementara itu, Setiausaha Agung DAP, Anthony Loke yang juga Ahli Parlimen Seremban, Anthony Loke berpuas hati dengan pimpinan  Aminuddin dan berhasrat mengekalkan beliau sebagai Menteri Besar Negeri Sembilan pada penggal akan datang.

"Kita buktikan pada seluruh negara kita menyokong Datuk Seri Aminudin Harun. Beliau jadi Menteri Besar cukup satu penggal, cukup lima tahun. Malam ini pihak DAP isytihar akan tetap memberi sokongan kepada Datuk Seri Aminuddin sebagai Menteri Besar," katanya.

(Setiausaha Agung DAP yang juga Ahli Parlimen Seremban, Anthony Loke)


Permohonan maaf tidak selesaikan kesalahan hina raja – Azalina

KUALA LUMPUR, 15 Julai - Permohonan maaf tidak akan menyelesaikan sebarang kesalahan melibatkan penghinaan terhadap institusi diraja.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said menegaskan permohonan maaf bukan satu bentuk pembelaan dari segi undang-undang dalam perundangan jenayah.

“Sesiapa sahaja yang membangkitkan isu-isu yang membelah bahagi, mengganggu ketenteraman awam dan tidak menghormati institusi raja-raja harus ingat bahawa ini adalah satu kesalahan di sisi undang-undang," kata Azalina menerusi hantaran di Twitter rasminya.Azlina mengulas tindakan Menteri Besar Kedah, Datuk Seri Muhammad Sanusi Md Nor yang telah mempersoalkan kewibawaan Sultan Selangor, Sultan Sharafuddin Idris Shah berkaitan pemilihan menteri besar negeri itu baru-baru ini.Tambah Azalina, walaupun kebebasan bersuara merupakan hak perlembagaan setiap warga Malaysia di bawah Perkara 10(1)(a) PP namun ia tertakluk kepada Perkara 10(2) PP bagi memastikan ketenteraman dan keamanan terjamin.“Sebagai orang politik atau mana-mana orang yang dikurniakan kuasa, harus sedar bahawa pertuturan kita ada kuasa untuk mempengaruhi orang ramai, terutama sekali dalam musim pilihan raya,” katanya.Beliau meminta supaya Polis Diraja Malaysia (PDRM) diberi kebebasan untuk membuat siasatan terhadap sesiapa yang membangkitkan isu kaum, agama dan raja atau 3R tanpa campur tangan mana-mana pihak.


JHEKS sasar pendaftaran 1 juta pekerja

GUA MUSANG, 15 Julai- Sebanyak satu juta pekerja disasarkan berdaftar dengan Jabatan Hal Ehwal Kesatuan Sekerja (JHEKS) yang merupakan agensi di bawah Kementerian Sumber Manusia (KSM) menjelang akhir tahun ini.Ketua Pengarahnya, Kamal Pardi berkata sehingga kini sebanyak 760 buah kesatuan atau kira-kira 960,000 orang pekerja di negara ini mendaftar sebagai ahli kesatuan sekerja.  Pekerja digalakkan menyertai kesatuan sekerja kerana ia bertindak sebagai perunding antara pekerja dan majikan terutama melibatkan kebajikan serta faedah yang lebih banyak kepada pekerja.  "Kita mengambil kira keadaan penduduk orang asli di sini dan mempromosikan kesatuan sekerja dalam kalangan masyarakat di negara kita."Kita hendak memperkenalkan JHEKS dan pada masa sama membuka peluang pekerjaan seperti Askar Wataniah kepada penduduk orang asli di Pos Brooke."Ini kerjasama yang dapat kita berikan dalam agensi KSM, pengambilan pekerja dijalankan oleh PERKESO dan MYFutureJobs serta beberapa syarikat di Shah Alam dan Cameron Highlands untuk mengambil pekerja-pekerja."Selain daripada agensi-agensi kerajaan dalam KSM, kami membuat pameran, hari bertemu pelanggan bersama masyarakat dan ahli kesatuan sekerja untuk memperkenal perkhidmatan kami," katanya selepas merasmikan Program Tanggungjawab Sosial (CSR) JHEKS bersama masyarakat orang asli di Pos Brooke di sini. Sementara itu, Ketua Penghulu Orang Asli Kelantan, Bidi Ronggeng menyambut baik program yang memberi peluang pekerjaan kepada orang asli.  "Mereka membawa pelbagai agensi untuk ke Pos Brooke seperti PERKESO dan MYFutureJobs. "Ini memberi peluang kepada masyarakat ini menceburi bidang baharu demi kelangsungan hidup pada akan datang," katanya.

(Pekerja digalakkan menyertai kesatuan sekerja kerana ia bertindak sebagai perunding antara pekerja dan majikan terutama melibatkan kebajikan serta faedah yang lebih banyak kepada pekerja)


Program Sentuhan Madani, 15,000 rakyat Kedah hadir

ALOR SETAR, 15 Julai- Kira-kira 15,000 rakyat Kedah hadir pada program Sentuhan Madani di Ibu Pejabat Lembaga Kemajuan Pertanian Muda (MADA), Ampang Jajar, Alor Setar.Program yang dirasmikan Perdana Menteri, Datuk Seri Anwar Ibrahim turut dihadiri pesawah, nelayan, penoreh getah dan pekebun kecil.Anwar tiba di program pertama di sini kira-kira pukul 10.23 pagi sempena lawatan kerja sehari beliau ke Kedah hari ini.Turut mengiringi beliau Timbalan Perdana Menteri, Datuk Seri Ahmad Zahid Hamidi dan Menteri Pertanian dan Keterjaminan Makanan, Datuk Seri Mohamad Sabu.Hadir sama Menteri Komunikasi dan Digital, Fahmi Fadzil.Selepas program di MADA, Anwar dijangka hadir melancarkan Mini Karnival Usahawan Desa peringkat negeri Kedah di pekarangan Amanjaya Mall, Sungai Petani.Anwar akan menghadiri program ramah mesra dengan masyarakat India di Kedah pada pukul 2.00 petang.Seterusnya bersama anggota sahabat Amanah Ikhtiar Malaysia (AIM) di Kampung Sungai Karangan, Kulim pada pukul 3.00 petang.Pada pukul 5.00 petang, Anwar dijangka bersama warga kem Batalion ke-2, Pasukan Gerakan Am (PGA) Kulim. Anwar dijangka mengakhiri lawatan kerja ke Kedah dengan melancarkan jentera perpaduan negeri Kedah di Padang Awam Guar Chempedak pada pukul 9.30 malam.


DAP kekal pertahan 16 kerusi pada PRN Selangor

(Setiausaha DAP Selangor, Ng Sze Han/ BERNAMA)

SHAH ALAM, 15 Julai - DAP Selangor akan mempertahankan kesemua 16 kerusi Dewan Undangan Negeri (DUN) yang dimenangi parti itu semasa Pilihan Raya Umum Ke-14 (PRU14), pada Pilihan Raya Negeri (PRN) bulan hadapan.Setiausaha DAP Selangor Ng Sze Han berkata agihan kerusi berkenaan, merupakan bilangan yang telah dipersetujui antara Pakatan Harapan (PH) dan Barisan Nasional (BN).“Kita yakin DAP mampu untuk mengekalkan rentak terbaik dengan memenangi kesemua kerusi yang disandang pada PRU14 sebelum ini,” katanya.Pada PRU14, DAP memenangi 16  kerusi DUN iaitu di Sekinchan, Kuala Kubu Baharu, Teratai, Dusun Tua, Balakong, Seri Kembangan, Kinrara, Subang Jaya, Bukit Gasing, Kampung Tunku, Bandar Utama, Bandar Baru Klang, Pandamaran, Kota Kemuning, Banting dan Sungai Pelek.Bagaimanapun, kerusi DAP berkurangan apabila Ahli Dewan Undangan Negeri Teratai Bryan Lai Wai Chong, mengumumkan keluar parti untuk bergerak sebagai wakil rakyat bebas pada 2021 sebelum menyertai Warisan, tahun lepas.Dalam pada itu, Ng yang sebelum pembubaran ialah Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru negeri, menyatakan kesediaannya untuk mempertahankan kerusi DUN Kinrara yang diwakili beliau selama dua penggal.“Kalau diberi peluang (bertanding) di Kinrara, ya. Tetapi saya serahkan kepada keputusan akhir parti. Saya sentiasa tegaskan bahawa kesemua 16 kerusi ini bukan milik individu, tapi milik DAP dan PH,” katanya.

Kedudukan semasa kerusi sebelum DUN dibubarkan pada 23 Jun ialah PH mempunyai 40 kerusi merangkumi PKR (19), DAP (15), Amanah (enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan, masing-masing satu kerusi serta seorang wakil rakyat Bebas.Kerusi Batang Kali pula diisytiharkan kosong pada Februari lepas, setelah wakil rakyatnya tidak hadir ke persidangan DUN melebihi enam bulan.Pengerusi PH Selangor Datuk Seri Amirudin Shari sebelum ini memaklumkan, pembahagian kerusi di antara PH dan BN selesai dengan lebih 20 peratus daripada 56 kerusi DUN akan diwakili BN, manakala selebihnya akan ditandingi calon PH yang terdiri daripada parti PKR, DAP dan Amanah.Pada 13 Julai lalu, Pengerusi Amanah Selangor Izham Hashim mengesahkan parti akan bertanding di sembilan kerusi DUN pada PRN nanti.Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan diadakan serentak dengan 12 Ogos sebagai hari pengundian, manakala tarikh penamaan calon pada 29 Julai dan pengundian awal pada 8 Ogos. - BERNAMA


Lebih 50 tahun menunggu, 39 keluarga dapat bekalan elektrik

JELEBU, 15 Julai- Penantian lebih 50 tahun bagi 39 keluarga di Kampung Chalin dan Kampung Dusun Umbut, Chennah, Jelebu, untuk mendapatkan bekalan elektrik berakhir apabila kediaman mereka menerima bekalan tenaga tersebut pada 4 April 2023.  Ketika tiada bekalan elektrik, mereka menggunakan generator, malah sejak empat tahun lalu, mereka turut memasang lampu solar bagi menerangi kawasan sekeliling rumah.  Namun, penantian tersebut berakhir apabila Tenaga Nasional Berhad (TNB) memulakan kerja pemasangan meter sebelum bekalan elektrik boleh digunakan pada 5 April 2023. Menurut Pengerusi Majlis Pengurusan Komuniti Kampung (MPKK), Rosmadi Arif, sebelum terdapat bekalan elektrik di kampung berkenaan, rata-rata penduduk menjalankan aktiviti pertanian sebagai sumber pendapatan mereka.  'Sejak mendapat bekalan elektrik, penduduk kampung memanfaatkan inisitif tersebut dengan menceburi bidang perniagaan dengan membuka gerai makan serta kedai runcit kecil-kecilan. "Sekarang ini mereka boleh menjadikan satu produk baharu selain pertanian diusahkan mereka. Penduduk juga boleh membuat kedai runcit, kedai minuman teh dan sebagainya. Jadi ekonomi mereka bertambah," katanya kepada pemberita di sini.Penduduk kampung, Azman Azmi bersyukur dan gembira selepas mendapat bekalan elektrik itu sehingga dapat membuka gerai makan."Saya berasa sangat gembira kerana telah mendapat bekalan elektrik sehingga dapat membuka gerai makan. Bekalan elektrik ini memudahkan urusan seharian. Lebih-lebih lagi untuk menyimpan bekalan makanan, dengan adanya peti sejuk, kita dapat menyimpan barang dan memudahkan kerja-kerja kita.Seorang lagi penduduk Kampung Chalin, Ramli Muhammad menyifatkan kemudahan asas seperti bekalan elektrik ini penting dalam menjalankan kehidupan seharian terutamanya apabila anak-anaknya balik ke kampung pada hari perayaan dan cuti hujung minggu.  "Tentunya saya sangat bersyukur dengan kemudahan ini. Kami tidak lagi mempunyai masalah untuk menyimpan makanan, terutama apabila anak-anak pulang. Lilin, pelita dan lampu minyak tanah antara yang digunakan bagi menerangi kediaman kami sebelum ini." katanya.Sementara itu, Menteri Besar Negeri Sembilan, Datuk Seri Aminuddin Harun berkata, selain Kampung Chalin dan Dusun Umbut di Jelebu, Projek Bekalan Elektrik Luar Bandar (BELB) Sambungan Talian Grid turut membabitkan 16 rumah di Kampung Sungai Mahang, Nilai. Ujarnya, sehingga kini, 99.9 peratus kawasan membabitkan kediaman penduduk di Negeri Sembilan telah menerima bekalan elektrik, termasuk menerusi projek BELB. "Saya ucapkan terima kasih kepada TNB dan kementerian terlibat atas usaha memastikan masyarakat di Negeri Sembilan menerima bekalan elektrik ini."Ini suatu perkara baik dan pastinya penduduk menghargai peranan pihak terlibat membantu mereka mendapatkan kemudahan yang memang wajib dalam kehidupan kita sekarang iaitu bekalan air, bekalan elektrik dan komunikasi," katanya.

(Ketika tiada bekalan elektrik, mereka menggunakan generator, malah sejak empat tahun lalu, mereka turut memasang lampu solar bagi menerangi kawasansekeliling rumah)


Isu 3R: Polis terima hampir 30 aduan terhadap Sanusi

GEORGE TOWN, 15 Julai- Kementerian Dalam Negeri memberikan kepercayaan penuh kepada Polis Diraja Malaysia (PDRM) untuk mengambil tindakan yang sesuai terhadap Menteri Besar Kedah, Datuk Seri Muhammad Sanusi Md Nor, yang didakwa menyentuh isu 3R berkait agama, kaum dan institusi diraja.Menterinya, Datuk Seri Saifuddin Nasution berkata, ketika ini polis menerusi Unit Siasatan Jenayah Terkelas sedang melengkapkan kertas siasatan untuk diserahkan kepada Jabatan Peguam Negara.  Siasatan, termasuk kenyataan terbaharu Pengerusi Perikatan Nasional (PN) Kedah itu yang turut mempertikai kewibawaan Sultan Selangor, Sultan Sharafuddin Idris Shah dalam pemilihan menteri besar negeri tersebut ketika berucap pada program anjuran PN.  Justeru, tindakan sewajarnya perlu diambil kerana berulang kali Sanusi menyentuh isu 3R tanpa menghiraukan amaran yang telah diberikan Ketua Polis Negara, Tan Seri Razarudin Husain sebelum ini.  "Siasatan telah dibuka dan dikendalikan Unit Siasatan Jenayah Terkelas Bukit Aman, hampir 30 aduan mengenai perkara itu dibuat di seluruh negara."Siasatan sedang dibuat di bawah kanun keseksaan, di bawah akta komunikasi atau di bawah Akta Hasutan 1948, saya memberikan kepercayaan penuh kepada pihak polis untuk mengambil tindakan yang sesuai mengikut undang-undang," katanya selepas Majlis Penyerahan Zakat Wakalah di Ibu Pejabat Polis Kontinjen Pulau Pinang di sini.  Saifuddin turut mempertikaikan sikap diam diri Presiden Parti Islam Se-Malaysia (PAS), Tan Seri Abdul Hadi Awang yang tidak memberi sebarang teguran kepada Muhammad Sanusi mengenai perkara tersebut.Setakat ini, hanya Mursyidul Am PAS, Datuk Hashim Jasin telah membuat teguran lembut.

(Siasatan termasuk kenyataan terbaharu Pengerusi Perikatan Nasional (PN) Kedah itu yang turut mempertikai kewibawaan Sultan Selangor, Sultan Sharafuddin Idris Shah dalam pemilihan menteri besar negeri tersebut ketika berucap pada program anjuran PN)


TMM 2024 peluang terbaik perbaiki kualiti, kepelbagaian produk di Melaka

KUALA LUMPUR, 15 Julai- Tahun Melawat Melaka 2024 (TMM 2024), medan terbaik memperbaiki kualiti dan kepelbagaian produk pelancongan di negeri itu.Timbalan Perdana Menteri, Datuk Seri Dr Ahmad Zahid Hamidi yakin TMM 2024 bakal menjadi ikon penting bagi Melaka meningkatkan daya tarikan dan popularitinya sebagai salah satu destinasi pelancongan utama negara. Penganjuran juga diharap dapat meningkatkan pertumbuhan ekonomi lebih mampan dan memberansangkan bagi Melaka.Sekali gus memberi manfaat kepada seluruh lapisan masyarakat."Sektor pelancongan telah memberikan antara sumbangan terbesar dalam 'foreign exchange earnings' dan juga pertumbuhan dari segi ekonomi 'growth' yang disebut KDNK. "Dalam keadaam beginilah pada hemat saya jika Melaka menyasarkan agar tahun hadapan 18 juta pelancong untuk digamit datang ke Melaka, saya memberikan dokongan sepenuhnya terhadap matlamat yang akan dicapai itu," katanya.

(Datuk Seri Dr Ahmad Zahid Hamidi)

Beliau berucap demikian dalam Majlis Pelancaran Festival Tahun Melawat Melaka 2024 (TMM 2024), di MaTiC, di sini malam tadi.Hadir sama Menteri Pelancongan, Seni dan Budaya, Datuk Seri Tiong King Sing; Ketua Menteri Melaka, Datuk Seri Ab Rauf Yusoh dan Exco Pelancongan, Warisan, Seni dan Budaya Negeri Melaka, Datuk Abdul Razak Abdul Rahman.Ahmad Zahid turut menzahirkan rasa bangga atas usaha Kerajaan Negeri mempromosikan Melaka sebagai destinasi pelancongan terunggul di dunia.Kempen TMM 2024 dengan slogan 'Mana Lagi? Melaka Ler...akan berlangsung berlangsung di MaTiC hingga Ahad ini.

TMM 2024, Melaka sasar 18.7 juta pelancong Dalam pada itu, Kerajaan Negeri Melaka menyasarkan kehadiran 18.7 juta pelancong dari dalam dan luar negara, bersempena TMM 2024. Ketua Menteri Melaka, Datuk Seri Ab Rauf Yusoh berkata, pelbagai acara dan produk pelancongan baharu turut dirancang sepanjang tahun depan.Ia menerusi peruntukan berjumlah RM25 juta daripada Kementerian Pelancongan, Seni dan Budaya."Sukacita saya maklumkan bahawa tahun hadapan Melaka akan dipenuhi dengan pelbagai acara menarik untuk pelancong. "Di samping pelancong datang berkunjung, kita menyediakan pelbagai tarikan, antaranya cabutan bertuah bagi pengunjung yang datang bermalam di Melaka di hotel-hotel yang menyertai program TMM 2024."Dengan hadiahnya berupa 4 buah kereta sepanjang satu tahun iaitu setiap tiga bulan, ada sebuah kereta yang ditaja," katanya dalam sidang media selepas perasmian TMM 2024.

Antara tarikan lain yang dirancang sepanjang tahun depan adalah pertandingan memancing besar-besaran di Sungai Melaka, restoran terapung di Sungai Paya Lebar dan pertandingan masakan ikan air tawarKerajaan Melaka juga melantik duta pelancongan atau Sukarelawan Tahun Melawat Melaka 2024 (TMM 2024) dalam kalangan remaja berusia 18 hingga 25 tahun, dengan lebih 800 individu sudah mendaftar setakat ini.


Perbezaan amaun pencen veteran ATM dibincang dalam masa terdekat - JPA

KUALA LUMPUR, 15 Julai- Perbezaan amaun pencen antara veteran Angkatan Tentera Malaysia (ATM) yang bersara sebelum 1 Januari 2013 dan yang bersara mulai 1 Januari 2013 akan dibincangkan dalam Mesyuarat Jawatankuasa Semakan Semula Sistem Saraan Perkhidmatan Awam, dalam masa terdekat.Ia akan dipengerusikan Perdana Menteri, Datuk Seri Anwar Ibrahim.Jabatan Perkhidmatan Awam (JPA) menerusi kenyataan media pada Jumaat memaklumkan isu itu juga dihadapi semua pesara penjawat awam daripada skim perkhidmatan yang lain."Isu ini juga dihadapi oleh semua pesara penjawat awam dari skim-skim perkhidmatan yang lain. Justeru, perincian lanjut mengenai perkara ini akan dibincang bersekali dalam Mesyuarat Jawatankuasa Semakan Semula Sistem Saraan Perkhidmatan Awam yang akan dipengerusikan oleh Perdana Menteri dalam masa terdekat."Kerajaan bersetuju mengkaji semula sistem saraan perkhidmatan awam dengan mengambil kira peningkatan kos sara hidup dan tiadanya semakan gaji dibuat sejak 2012," menurut kenyataan itu.

Kerajaan jelasnya sentiasa prihatin terhadap kebajikan pesara perkhidmatan awam yang telah menyumbang khidmat bakti dalam arus pembangunan negara.

Berita berkaitanBayaran pencen ikut amaun asal - PM


Tiga PATI diberkas

(Foto Markas Divisyen Kedua Infantri Malaysia)

PADANG TERAP, 14 Julai- Tiga Pendatang Asing Tanpa Izin (PATI) warganegara Thailand dan Myanmar ditahan di kawasan sempadan Malaysia-Thailand, pada Khamis.  Kejadian berlaku di sektor kawasan tanggungjawab Briged Keenam Infantri Malaysia. Markas Divisyen Kedua Infantri Malaysia (2 Divisyen) dalam kenyataan memaklumkan ketika kejadian pasukan yang bertugas sedang menjalankan operasi di Pos Pemerhati. Mereka telah berjaya mengesan dan menahan suspek berusia 24 hingga 36 tahun yang ketika itu sedang menaiki dua buah motosikal dalam keadaan mencurigakan di kawasan hutan berdekatan sempadan. Hasil pemeriksaan mendapati dua suspek lelaki adalah warganegara Thailand manakala seorang lagi warganegara Myanmar. Anggota polis bertugas telah merampas motosikal, sebuah telefon bimbit dan wang tunai dalam mata wang Malaysia dengan anggaran nilai rampasan berjumlah RM10,778.  Kesemua yang ditahan telah diserahkan di Balai Polis Kuala Nerang untuk tindakan lanjut.